title: Tomi Lämsä

text: Joulukuussa 2011 Jokerit vahvisti Lämsän uudeksi päävalmentajakseen kaudelle 2012–2013. Joukkueen valmennustiimissä jatkaa myös Hannu Virta ja toiseksi apuvalmentajaksi saapuu Jokereiden A-nuorten päävalmentaja Tomek Valtonen.


title: Tomi Lämsä

text: Koulutukseltaan Lämsä on luokanopettaja. Hän on lukenut myös liikunta-alaa ja suorittanut Jääkiekkoliiton valmentajatutkinnot ammattivalmentajatutkintoa myöten.


title: Nepalin kuninkaallisten joukkosurma

text: Nepalin kruununprinssi Dipendra toteutti 1. kesäkuuta 2001 Naraynhityn kuninkaallisessa palatsissa kuninkaallisen perheen joukkosurman, jossa kuolivat muun muassa hänen vanhempansa Nepalin kuningas Birendra ja kuningatar Aiwarya. Verityön päätteeksi itseään ampuneesta Dipendrasta tuli kruununperimysjärjestyksen mukaisesti maan uusi hallitsija, joskin hän kuoli jo 4. kesäkuuta oltuaan koomassa. Joidenkin väitteiden mukaan Dipendra oli kuollut kun hänet julistettiin kuninkaaksi. Dipendran jälkeen kuninkaaksi nousi Birendran nuorempi veli Gyanendra. Tapahtumiin on liitetty useita salaliittoteorioita.


title: Nepalin kuninkaallisten joukkosurma

text: Raporttien mukaan Dipendra oli nauttinut runsaasti alkoholia, ja hänen sanotaan "käyttäytyneen sopimattomasti" vieraan kanssa. Kuningas Birendra kehotti poikaansa poistumaan juhlista. Dipendran veli prinssi Nirajan ja hänen serkkunsa prinssi Paras saattoivat Dipendran tämän huoneeseen.


title: Nepalin kuninkaallisten joukkosurma

text: Tuntia myöhemmin Dipendra palasi juhliin aseistautuneena M16-rynnäkkökiväärillä. Hän ampui yhden laukauksen kattoon ennen kuin suuntasi aseen Kuningas Birendran. Muutamaa sekuntia myöhemmin Dipendra ampui yhden tädeistään. Tämän jälkeen hän ampui setäänsä Dhirendaa rintaan sen jälkeen kun tämä oli yrittänyt estää Dipendraa. Ampumisen aikana prinssi Paras sai lieviä vammoja ja onnistui pelastamaan ainakin kolme kuninkaallisen perheen jäsentä, mukaan lukien kaksi lasta.


title: Nepalin kuninkaallisten joukkosurma

text: Hyökkäyksen aikana Dipendra liikkui useasti huoneesta ulos ja ampui useita laukauksia. Kuningatar Aishwarya, joka saapui huoneeseen ensimmäisten laukausten ampumisen aikaan, poistui nopeasti ja pyrki etsimään apua.


title: Nepalin kuninkaallisten joukkosurma

text:
Aishwarya ja Nirajan kohtasivat Dipendran palatsin puutarhassa, jossa Dipendra ampui molemmat. Tämän jälkeen Dipendra eteni pienen puron yli rakennetulle sillalle, jossa hän ampui itseään.
Dipendra julistettiin kuninkaaksi hänen ollessaan koomassa. Hän kuoli 4. kesäkuuta, 2001, kolme päivää tapahtuneen jälkeen. Gyanendra nimitettiin aluksi sijaishallitsijaksi, mutta Dipendran kuoleman jälkeen hänet nimitettiin kuninkaaksi.


title: Nepalin kuninkaallisten joukkosurma

text: Dipendran ollessa elossa, Gyanendra sanoi kuolemantapausten johtuneen automaattiaseen vahinkolaukauksesta. Myöhemmin hän sanoi antaneensa lausunnon johtuen laillisista ja perustuslaillisista esteistä. Perustuslain ja perinteen mukaan Dipendraa ei olisi voitu syyttää murhasta, jos hän olisi selvinnyt. Tapahtumista tehtiin selvitys, jonka mukaan kruununprinssi Dipendra oli syyllinen kuolemiin.


title: Nepalin kuninkaallisten joukkosurma

text: Laajalti levinneen huhun mukaan prinssi Dipendra oli vihainen johtuen avioliittokiistasta. Dipendra halusi avioitua Nepalin entiseen hallitsijasukuun kuuluneen Devyani Ranan kanssa. Kuningassuku kuitenkin suhtautui tähän epäilevästi ja kuningatar Aishwarya kielsi avioliiton.


title: Nepalin kuninkaallisten joukkosurma

text: Tapahtumien kulkua selvittivät Nepalin korkeimman oikeuden puheenjohtaja Keshav Prasad Upadhayan ja Nepalin parlamentin puhemies Taranath Ranabhat. Tutkimus kesti viikon ja sen aikana haastateltiin yli sata henkilöä, mukaan lukien silminnäkijöitä ja palatsin henkilökuntaa. Tutkimusten lopputulos oli, että Dipendra oli joukkosurman tekijä. Sekä Nepalissa, että ulkomailla tutkimusten raporttiin kuitenkin suhtaudutaan kriittisesti, sillä raportissa näyttää olevan useita ristiriitaisuuksia.


title: Nepalin kuninkaallisten joukkosurma

text: Pidemmällä aikavälillä joukkosurma murensi Nepalin kuninkaallisen perheen nauttimaa suosiota ja johti aiempaa kriittisempään suhtautumiseen heitä kohtaan. Gyanendran hallintokausi oli ristiriitainen johtuen hänen autoritäärisestä hallintotavastaan ja parlamentin hajotuksesta, joka lopulta vuonna 2006 johti demokratialiikkeen syntymiseen ja kuninkaan luopumiseen vallasta.


title: Nepalin kuninkaallisten joukkosurma

text: Nepalin maoistipuolueen puheenjohtaja on väittänyt joukkomurhaa Intian suunnittelemaksi. Lähes kaikki nepalilaiset epäilivät Gyanendran olevan vastuussa joukkosurmassa yhdessä Intian tiedustelupalvelun RAW:n ja CIA:n kanssa. Hänen arveltiin syyttäneen Dipendraa voidakseen itse nousta kuninkaaksi. Gyanendra oli yhtä epäsuosittu hallitsija kuin hänen poikansa Paras. Gyanendra oli ennen joukkosurmaa kruununperimysjärjestyksessä kolmantena. Surman aikana hän oli Pokharassa. Hyanendran vaimo ja poika olivat samassa huoneessa, jossa joukkosurma tapahtui. Hänen poikansa pakeni lievin vammoin, mutta hänen vaimonsa loukkaantui vakavammin.


title: Nepalin kuninkaallisten joukkosurma

text: Huolimatta siitä, että kaksi silminnäkijää on sanonut Dipendran olleen ampuja, useat nepalilaiset pitävät tapahtumia yhä epäselvinä. Joukkosurmasta on julkaistu kirja, jossa tapahtumia käydään läpi kuningataräiti Ratnan henkilökohtaisen palvelijan, Shantan, silmin. Kirjan mukaan kaksi miestä, jotka olivat naamioituneet kruununprinssi Dipendran näköisiksi ampuivat joukkosurmaan johtaneet laukaukset. Shantan aviomies Trilochan Acharya, joka myös työskenteli palatsissa, sai surmansa. Yksityiskohtien lisäksi, Shanta paljasti useita peittely-yrityksiä, joiden mukaan muun muassa aiempi kuningas Mahendra teki itsemurhan.


title: Nyrkkeily kesäolympialaisissa 2012

text: Nyrkkeilyssä kilpailtiin Lontoon 2012 kesäolympialaisissa 28. heinäkuuta – 12. elokuuta. Tapahtumia oli 13, joista miehille oli kymmenen ja naisille kolme. Kilpailijoita oli 286, joista miehiä 250 ja naisia 36. Nyrkkeilyottelut käytiin Exhibition Centre Londonissa.


title: Nyrkkeily kesäolympialaisissa 2012

text: Miehet kilpailivat kymmenessä eri sarjassa:Lisäksi naiset pääsivät kilpailemaan ensimmäistä kertaa olympialaisten historiassa nyrkkeilyssä. He kilpailivat kolmessa eri sarjassa:


title: Nyrkkeily kesäolympialaisissa 2012

text: Jokainen maa sai lähettää korkeintaan yhden kilpailijan tapahtumaa kohden. Yhdeksän paikkaa varattiin isäntämaalle Yhdistyneelle kuningaskunnalle, joista sai valita kuusi (viisi miehille ja yksi naisille). Isäntämaa menetti yhden paikan jokaista Yhdistyneestä kuningaskunnasta kotoisin olevaa kilpailijaa kohden, joka lunasti paikan AIBAn maailmamestaruuskilpailuista. Kolmiosaiselle komissiolle varattiin kahdeksan miesten paikkaa ja 11 naisten paikkaa. Loput paikoista menivät karsintaan.


title: Nyrkkeily kesäolympialaisissa 2012

text: Jokaiselle mantereelle oli varattu tietyn verran kilpailupaikkoja:


title: Nyrkkeily kesäolympialaisissa 2012

text: Viisi kilpailijaa lunasti oman kisapaikkansa miesten World Series of Boxing Championshipsissa:


title: Nyrkkeily kesäolympialaisissa 2012

text: Ajat ovat paikallista aikaa.


title: Hong Kong Jockey Club

text: Hong Kong Jockey Club (HKJC, ) on yksi Hongkongin vanhimpia instituutioita. Jockey Club perustettiin vuonna 1884 edistämään hevosurheilua. Vuonna 1959 sille myönnettiin Royal Charter ja sen nimeksi vaihdettiin "The Royal Hong Kong Jockey Club" (英皇御准香港賽馬會). Nimi palautettiin alkuperäiseen muotoon sen jälkeen, kun Hongkong palautui Kiinan hallintaan vuonna 1997.


title: Hong Kong Jockey Club

text: Jockey Club ei ole voittoa tavoitteleva yhdistys, ja se tarjoaa erityisesti hevosurheiluviihdettä ja vedonlyöntipalveluita Hongkongissa. Sillä on monopoli hevosurheilun vedonlyönnissä ja Mark Six -lotossa sekä kiinteäkertoimisissa vedonlyönneissä ulkomaisissa jalkapallo-otteluissa. Se on Hongkongin suurin veronmaksaja ja suurin yksityinen hyväntekijä. Viime vuosina se on lahjoittanut hyväntekeväisyyteen yli miljardi Hongkongin dollaria. HKJC tarjoaa jäsenilleen myös muun muassa ravintolapalveluita.


title: Persialaiset

text: Persialaiset ovat iranilainen kansa, joka puhuu nykyaikaista persian kieltä. Persialaisten alkuperä on muinaisissa iranilaisissa kansoissa, jotka puhuivat indoeurooppalaisiin kieliin kuuluvia iranilaisia kieliä, joihin myös nykyaikainen persian kieli kuuluu. Merkittävimmät persialaismäärät ovat Iranissa, Afganistanissa, Tadžikistanissa ja Uzbekistanissa. Yhteensä persialaisten määräksi on arvioitu 80 000 000.


title: Pauli Kuusijärvi

text: Pauli Kuusijärvi (s. 21. maaliskuuta 1986 Espoo) on suomalainen jalkapalloilija, jonka pelipaikka on keskuspuolustaja. Hän edustaa Veikkausliigassa pelaavaa HIFK:ta.


title: Pauli Kuusijärvi

text: Kuusijärven pelasi juniorina FC Hongassa, josta hän siirtyi FC Espooseen. Hän edusti FC Espoota 2007–2010 ja toimi myös seuran kapteenina. Kuusijärvi palasi kasvattajaseuraansa helmikuussa 2011. Ensimmäisellä liigakaudellaan hän on pelannut neljä ottelua. Hongassa vietetyn vuoden jälkeen Kuusijärvi pelaamaan Valkeakosken Hakaan. Hän pelasi Hakassa 22 ottelua.


title: Pauli Kuusijärvi

text: Vuonna 2013 Kuusijärvi siirtyi FC Gnistaniin.


title: Saunajärvi (Pudasjärvi)

text: Saunajärvi on järvi Pudasjärvellä, Pohjois-Pohjanmaalla lähellä Yli-Iin rajaa, n. 80 km. Oulusta koilliseen. Järven pinta-ala on 78,3 hehtaaria. Saunajärvi kuuluu Iijoen päävesistöön. Aivan Saunajärven vieressä sijaitsee Euroopan vanhin kalliomuodostelma, 3,5 miljardin vuoden ikäinen Siuruankangas. Pudasjärvellä sijaitseva Saunajärvi on yksi Suomen kymmenestä samannimisestä järvestä.


title: Magnus Alopaeus (diplomaatti)

text: Magnus (Maximilian) Alopeus (11. tammikuuta 1748 Viipuri – 16. toukokuuta 1821 Frankfurt am Main), oli suomalais-venäläinen Venäjää palvellut diplomaatti ja todellinen salaneuvos.


title: Magnus Alopaeus (diplomaatti)

text: Viipurissa synytynyt Alopeus oli papin poika. Hänen nuorempi veljensä, krevi David Alopeus, toimi niin ikään diplomaattina. Vuonna 1766 Alopeus lähti opiskelemaan matematiikkaa Göttingenin yliopistoon, ja siellä hankittu Saksan asioiden tuntemus oli hyvänä pohjana hänen myöhemmälle diplomaattiuralleen. Venäjän ulkoasiainministeriön palvelukseen hän pääsi 1770. Alopeus palveli diplomaattiuransa aikana kolmea Venäjän hallitsijaa: Katariina Suurta, Paavali I:tä ja Aleksanteri I:tä. Venäjän Berliinin-lähettiläänä toimiessaan hän pääsi Preussin kuninkaiden Fredrik Vilhelm II:n ja Fredrik Vilhelm III:n suosioon. Hän yritti neuvoa Preussin hallitsijaa muun muassa suhteissa Ranskaan, jonka johtoon vuosisadan vaihteessa noussut Napoleon pyrki saavuttamaan Euroopan herruuden. Sittemmin Alopeus neuvotteli tsaarin asiamiehenä itse Napoleonin kanssa osallistuessaan Ranskan ja Englannin välisiin rauhanneuvotteluihin.


title: Magnus Alopaeus (diplomaatti)

text: Alopeus toimi Venäjän lähettiläänä sekä Berliinissä (1802–1806) että Lontoossa (1806–1808). Hänen Lontoon-komennuksensa päättyi Tilsitin sopimuksen jälkeen, kun hänet asetettiin luottamuspulan takia disponibiliteettiin ja määrättiin palaamaan Saksaan. Ennen sinne siirtymistään hän kuitenkin vietti vielä koko kevään 1808 Pariisissa ja tapasi sekä Napoleonin että muuta Ranskan ulkopoliittista johtoa. Hän toimi vuosina 1813–1815 Mecklenburgin, Lyypekin ja Hampurin kuvernöörinä.


title: Magnus Alopaeus (diplomaatti)

text: Vuonna 1818 Alopeus osallistui vielä merkittävään Aachenin kongressiin, jossa Britannia, Itävalta, Preussi ja Venäjä keskustelivat erityisesti Ranskaan liittyvistä asioista. Vuonna 1820 Alopeus jäi eläkkeelle ja asettui asumaan Frankfurtiin. Hän kuoli vuonna 1821 ja haudattiin Frankfurtin (am Main) Sachsenhausenin hautausmaalle.


title: Magnus Alopaeus (diplomaatti)

text: Maximilian Alopeuksen ensimmäinen vaimo oli Johanna Hedvig Sophie Louise von Quast. Hän oli brandenburgilaista von Quast -aatelissukua. Hänen varhainen esi-isänsä oli Albrect von Quast, joka oli Spandaun linnanherra. Sophie kuoli 1796.


title: Magnus Alopaeus (diplomaatti)

text:
Maximilianin toinen vaimo 1799 oli Louise Charlotte Auguste von Veltheim. Hän oli kotoisin Braunschweigista ja oli von Veltheim -aatelissukua. Louisen isä oli Brausschweigin herttuan kamariherra.
Maximilian Alopeuksella ja Sophie von Quastilla oli yksi tytär Nathalie von Alopäus. Hän oli naimisissa venäjänbalttilaisen kenraalin Konstantin von Benckendorffin kanssa. Hän oli balttilais-saksalaista Benckendorff-aatelissukua. Konstantin von Benckendorff kuoli kuumetautiin 1828 Venäjän–Turkin sodassa Varnan lähellä.


title: Strays

text: Strays on yhdysvaltalaisen rockyhtye Jane’s Addictionin kolmas studioalbumi. Se oli yhtyeen ensimmäinen 13 vuoteen, sillä edellinen studioalbumi "Ritual de lo Habitual" ilmestyi vuonna 1990. Yhtyeen kokoonpano on albumilla ennallaan lukuun ottamatta yhtyeen alkuperäistä basistia Eric Averyä, joka ei soita sillä.


title: Strays

text: Yhtye hajosi lopetettuaan kiertueen vuonna 1991. Se kuitenkin palasi yhteen vuonna 1997 ja teki pienen kiertueen. Avery ei ollut tuolloinkaan mukana yhtyeessä, vaan hänet korvasi Red Hot Chili Peppers -yhtyeen basisti Flea. Yhtye julkaisi live-albumin nimeltä "Kettle Whistle", joka on myynyt kultaa Yhdysvalloissa. Yhtye hajosi uudestaan, mutta alkoi tehdä uutta materiaalia vuonna 2002. Silloin Porno for Pyros -yhtyeen basisti Martyn Le Noble soitti yhtyeessä. Le Noble sai kuitenkin potkut yhtyeestä erään Japanissa pidetyn esityksen jälkeen. Hänen paikan yhtyeessä otti Chris Chaney.


title: Strays

text: Yhtye ehti kirjoittaa muutaman kappaleen Le Noblen kanssa. Kun Chaney liittyi yhtyeeseen, hän kirjoitti ja soitti Le Noblen osuudet uudelleen. Albumin kappaleet olivat tuotannossa pidempään kuin yhtyeen edellisillä albumeilla, mikä oli tuottaja Bob Ezrinin vaikutusta. Julkaistuna albumi ei ollut yhtä raaka ja kulmikas kuin yhtyeen edelliset albumit. Ne albumin kappaleet, jotka vuotivat kuuntelijoille ennen kuin niitä oli ehditty hioa yhdessä tuottajan kanssa, olivat paljon lähempänä yhtyeen luonnollista soundia. Tästä syystä monet yhtyeen fanit kuuntelevat mieluummin vuotaneita kuin lopullisia kappaleita. Tämä saattaa olla myös syynä albumin ensimmäisiin albumeihin verrattuna pienempään myyntimenestykseen. Albumin työnimenä oli ”Hypersonic”.


title: Strays

text: Albumin julkaiseminen viivästyi monta kertaa. Se oli alun perin tarkoitettu julkaistavaksi keväällä 2003. Syynä viivästykseen oli albumin kuvitus. Lopulta albumi julkaistiin erilaisella kannella kuin yhtye oli haastatteluissa kuvaillut.


title: Strays

text: Albumi on myynyt kultaa Yhdysvalloissa ja Kanadassa, sekä hopeaa Isossa-Britanniassa. Vaikka albumi myi vähemmän kuin yhtyeen edelliset albumit, se sijoittui paremmin albumilistoilla.


title: Strays

text: Myös albumilta julkaistut singlet menestyivät listoilla hyvin. ”Just Because” nousi listaykköseksi Alternative Songs -listalla. Myös ”True Nature” sijoittui listalla 30 parhaan joukkoon.


title: Nicolas Prost

text: Nicolas "Nico" Jean Prost (s. 18. elokuuta 1981 Saint-Chamond, Loire) on ranskalainen moottoriurheilija. Hänen isänsä on nelinkertainen F1-maailmanmestari Alain Prost. Ennen autourheilu-uraansa Nicolas harrasti golfia ja voitti turnauksia Columbia Universityssä. Nykyään Prost ajaa kilpaa Formula E -sarjassa E.dams-Renault tallissa.


title: Nicolas Prost

text: Nicolas aloitti uransa varsin myöhään 22-vuotiaana ranskan Formula Campus -sarjassa. Vuonna 2004 hän kilpaili Saksan ja Ranskan Formula Renault -sarjoissa. Vuonna 2005 hän kilpaili Eurocup Formula Renault- ja World Series by Renault -sarjoissa. Lisäksi hän sijoittui yhdeksänneksi Ranskan FR-sarjassa. Vuonna 2006 Prost kilpaili Espanjan F3-sarjassa sijoittuen neljänneksi. Seuraavana vuonna hän sijoittui sarjan kolmanneksi. Vuonna 2008 Prost voitti Euroseries 3000 -sarjan mestaruuden. Kaudella 2008–2009 Prost kilpaili A1 Grand Prix -sarjassa edustaen Ranskaa sijoittuen viidenneksi. Vuonna 2009 Prost kilpaili Le Mans Series -sarjassa sijoittuen viidenneksi. Vuonna 2010 Prost kilpaili GT1 World Championship -sarjassa. Prost on myös kilpaillut Le Mansin 24 tunnin ajossa vuosina 2007 ja 2009–2013. Prost on myös kilpaillut Andros Trophy -jääajokilpailuissa vuosina 2009–2010 ja 2011 voittaen sarjojen mestaruudet.


title: Nicolas Prost

text: Vuodeksi 2014 Prost siirtyi ajamaan uutta sähköautojen Formula E -sarjaa. Hän kilpailee E.dams-Renault tallissa. Ensimmäisen voittonsa hän otti .


title: Nicolas Prost

text: * Kausi käynnissä.


title: 420 (jolla)

text:
420 on kansainvälinen kilpailuluokka, joka sopii sekä aloittelijalle että kokeneemmille nuorille purjehtijoille,
jotka aloittelevat kilpailu-uraa. Sitä pidetään johtavana nuorten harjoitus- ja kilpailuluokkana. 420:llä oppii trapetsin ja spinaakkerin käytön.


title: Frans David Alopaeus

text: Frans David Alopeus (30. joulukuuta 1769 Viipuri – 13. kesäkuuta 1831 Berliini) oli suomalais-venäläinen diplomaatti, kreivi ja todellinen salaneuvos.


title: Frans David Alopaeus

text: Viipurissa synytyneen Alopeuksen vanhemmat olivat Viipurin tuomiorovasti Magnus Alopaeus ja Maria Christina Tesche. Hän oli vanhempaa veljeään Maximilian Alopeusta 21 vuotta nuorempi ja sisarussarjasta lahjakkain. Ennen diplomaattiuraansa hän opiskeli Stuttgartin sotilasakatemiassa Hohe Karlsschulessa 1781–1785 ja Göttingenin yliopistossa. Hänen vanhempi veljensä Magnus (Maximilian) Alopeus palveli niin ikään Venäjän diplomaattina. Veljensä tavoin David Alopeus osallistui 1800-luvun alussa moniin suurvaltojen välisiin neuvotteluihin ja niiden valmisteluun.


title: Frans David Alopaeus

text: Alopeus toimi Venäjän lähettiläänä Tukholmassa vuosina 1803–1808. Suomen sodan puhjettua hänet pidätettiin, mutta kykeni vankeudestaankin käsin toimittamaan arvokkaita sotilaallisia tietoja Pietariin. Hän oli yksi rauhansopimuksen allekirjoittajista Haminassa vuonna 1809. Vuonna 1810 Alopeus kutsuttiin Aleksanteri I:n salaisen neuvoston jäseneksi. Neuvostossa käsiteltiin paitsi sotilas- ja ulkopoliittisia asioita, myös valtakunnan läntisten kuvernementtien hallintoa. Alopeus myötävaikutti muun muassa Vanhan Suomen liittämiseen Suomen suuriruhtinaskuntaan ja edisti muutoinkin Suomen asemaa Venäjän alaisuudessa.


title: Frans David Alopaeus

text: Haminan rauhan jälkeen Alopeuksen seuraava suuri diplomaattinen menestys liittyi Venäjän ja Turkin suhteisiin. Alopeus määrättiin lähettilääksi Napoliin, josta käsin hän pyrki luomaan suhteita Turkkiin. Turkin jättäytymisen sodan ulkopuolelle Napoleonin hyökättyä Venäjälle vuonna 1812 katsotaan olleen suurelta osin Alopeauksen diplomatian ansiota. Napoleonin vallan väistyessä Alopeus nimitettiin Lothringenin kenraalikuvernööriksi vuonna 1814. Nancyn kaupungista käsin hän johti nykyisin Ranskaan kuuluvia Mosellen, Meurthen, Meusen, Vosges'n ja Marnen departementteja. Hän osallistui myös Wienin kongressiin vuosina 1814–1815 Venäjän lähetystön jäsenenä.


title: Frans David Alopaeus

text: Uransa loppuvaiheissa Alopeuksen diplomaattisiin tehtäviin kuului muun muassa suuriruhtinas Nikolai Pavlovitshin (myöh. keisari Nikolai I) ja Preussin kuninkaan Fredrik Vilhelm III:n tyttären Charlotten vuonna 1817 toteutuneen avioliiton järjestely, Venäjän ja Preussin välisen tärkeän kauppasopimuksen neuvotteleminen sekä kysymykset Puolan asemasta.


title: Frans David Alopaeus

text: Alopeus korotettiin vapaaherraksi vuonna 1819 ja hän sai puolalaisen kreivin arvon 1820. Hän kuoli 62-vuotiaana Berliinissä.


title: Jon Hall (ohjelmoija)

text: Jon ”maddog” Hall (s. 7. elokuuta 1950) tunnettu yhdysvaltalainen ohjelmoija ja open source -vaikuttaja.


title: 2,6-ksylidiini

text:
2,6-ksylidiini on palavaa, huoneenlämmössä olomuodoltaan keltaista nestettä, jolla on tunnusomainen haju. Aine muuttuu ilman vaikutuksesta ruskeaksi. 2,6-ksylidiinin kemiallinen kaava on CHN ja rakennekaava (CH)CHNH.
2,6-ksylidiinin moolimassa on 121,2 g/mol, sulamispiste 11,2 °C, kiehumispiste 215 °C, tiheys 0,98 g/cm (vesi = 1,0 g/cm), leimahduspiste 91 °C, itsesyttymislämpötila 520 °C, taitekerroin 1,5591-1,5611 ja CAS-numero 87-62-7. Aine liukenee veteen 20 °C:n lämpötilassa 0,7 g/100 ml. Aineen höyry on ilmaa raskaampaa. 2,6-ksylidiini on yksi ksylidiinin kuudesta isomeerista.


title: 2,6-ksylidiini

text: 2,6-ksylidiinistä käytetään myös nimiä "2,6-dimetyylianiliini", "2,6-dimetyyliaminobentseeni", "1-amino-2,6-dimetyylibentseeni" ja "2-amino-1,3-ksyleeni"


title: 2,6-ksylidiini

text: Lyhytaikainenkin altistuminen 2,6-ksylidiinin suurille pitoisuuksille voi aiheutta tajunnan tason laskua ja johtaa methemoglobiinin muodostumiseen. Pitkäaikainen tai toistuva altistuminen aineelle voi ilmetä vaikutuksina veressä aiheuttaen anemiaa sekä vaikuttaa myös maksaan. Työministeriön päätöksen 1044/91 mukaan työssä orgaanisena liuottimena aineelle altistuminen katsotaan aiheuttavan vaaraa perimälle, sikiölle tai lisääntymiselle.


title: 2,6-ksylidiini

text: 2,6-ksylidiini voi aiheuttaa vaaraa ympäristölle, erityisesti vesieliöille.


title: 2,6-ksylidiini

text: 2,6-ksylidiiniä valmistetaan aminoimalla 2,6-ksylenolia ammoniakin avulla. Toinen tapa valmistaa tuotetta on 2,6-dimetyylisykloheksaanin reaktio ammoniakin kanssa vedynsiirtokatalyyttien läsnä ollessa. Yhdistettä käytetään muun muassa väriaineiden ja kasvinsuojeluaineiden kuten fungisidien metalaksyylin ja furalaksyylin synteesissä.


title: Melonta kesäolympialaisissa 2012

text: Melonnassa kilpailtiin Lontoon 2012 kesäolympialaisissa 29. heinäkuuta – 2. elokuuta ja 6. – 11. elokuuta. Ensin kilpailtiin koskimelonnassa, jonka jälkeen ohjelmassa oli ratamelonta. Tapahtumia oli yhteensä 18. Kilpailijoita oli 330, joista koskimelonnassa 82 ja ratamelonnassa 248. Koskimelontakilpailut käytiin Lee Valley White Water Centressä ja ratamelonta Dorney Lakella.


title: Melonta kesäolympialaisissa 2012

text: Miehet:


title: Melonta kesäolympialaisissa 2012

text: Naiset:


title: Melonta kesäolympialaisissa 2012

text: Ajat ovat paikallista aikaa.


title: Irakin sodan vastustus ja kritiikki

text: Vuosina 2003–2010 käytyä Irakin sotaa vastustivat eri maiden poliitikot, upseerit ja kansalaisaktivistit jo etukäteen erityisesti humanitaarisista syistä. Sodan vastustus lisääntyi ajan mukana Yhdysvalloissa. Sodan kriitikot katsoivat monesti Yhdysvaltain sotilasoperaation lisänneen inhimillistä kärsimystä Irakissa sekä Yhdysvaltain joukkojen suorien sota- ja muiden toimien avulla että luomalla terroristeille toimintaedellytykset.


title: Irakin sodan vastustus ja kritiikki

text: Sotaa vastustettiin Suomessa muun muassa järjestämällä suuri mielenosoitus (7 000–15 000 osallistujaa). YK:n silloisen pääsihteerin Kofi Annanin ja YK:n asetarkastusryhmää johtaneen Hans Blixin mukaan Irakin sota on laiton. Useiden kriitikoiden mukaan öljy ja yhdysvaltalaisjoukkojen siirtäminen pois Saudi-Arabiasta olivat Irakin sodan motiiveja. Suomen tasavallan presidentti Tarja Halonen on todennut sodasta: ”Oma käsitykseni on kuitenkin se, etteivät kansainvälisen oikeuden määräykset täyttyneet.”


title: Irakin sodan vastustus ja kritiikki

text: Tavallisimpia syitä sodan vastustamiseksi ovat olleet sodan inhimilliset seuraukset, sodan väitetty valtapolitiikkaan tai luonnonvarojen hallintaan liittyvä motiivi sekä sodan pelätyt negatiiviset vaikutukset kansainvälisen politiikan kenttään, terrorismin lisääntymiseen ja länsimaiden ja muslimien vastakkainasetteluun. Sodan vastustajat myönsivät yleensä Saddamin tappaneen suuret määrät ihmisiä valtakaudellaan, mutta sanoivat, että 2000-luvulla Saddam ei ole tehnyt tällaisia laajamittaisia operaatioita, jotka antaisivat aiheen sodan aloittamiseen. Sodan vastustajien mukaan rauhanomaisia keinoja Saddamin syrjäyttämiseksi tai Irakin väestön auttamiseksi ei oltu vakavissaan pohdittu tai kokeiltu. Vastustajat ovat myös sanoneet, että Saddamin hallinnon pahimmat tappamisoperaatiot omaa väestöään kohtaan tehtiin länsimaiden hiljaisella hyväksynnällä 1980-luvun loppuvuosina. Myös kauppasaarron siviiliväestölle aiheuttamat tuhoisat seuraukset sekä kurdien yllyttäminen Saddamia vastaan ja jättäminen sitten oman onnensa nojaan edellisen sodan loputtua nähtiin osoituksena siitä, ettei Irakin väestön eduista olla oikeasti kiinnostuneita.


title: Irakin sodan vastustus ja kritiikki

text: Irakilla on mittavat maaöljyreservit. Maailmanlaajuisen öljyhuipun on arvioitu tulevaisuudessa kasvattavan myös Irakin öljyesiintymien geopoliittista merkitystä. Lähi-idän turvallisuuspoliittisesta näkökulmasta suurimman hyödyn sotatoimista on saanut Israel. Se on vaatinut retoriikassaan Yhdysvaltoja jatkamaan Lähi-idän operaatioitaan hyökkäyksellä Iraniin.


title: Irakin sodan vastustus ja kritiikki

text: Yhdysvaltojen ja Ison-Britannian poliittiset johtajat ovat argumentoineet, että sota oli laillinen, samaan aikaan kun monet lainoppineet ja kansainväliset johtajat argumentoivat sen laittomuuden puolesta. Yhdysvaltain ja Ison-Britannian viranomaiset ovat argumentoineet, että ensimmäiseen Persianlahden sotaan liittyvät n päätöslauselmat, myöhemmät tulitauon päätöslauselmat ja seuranneet Irakin aseohjelman tarkastukset olivat jo valtuuttaneet invaasion. Sodan oikeudelliset perusteet on kyseenalaistettu huomauttamalla, että mikään YK:n päätöslauselma ei antanut oikeutta voimankäyttöön ja että turvallisuusneuvoston päätöslauselmia vastaan niskuroi myös eräitä Yhdysvaltain liittolaismaita, joita Yhdysvallat tukee poliittisesti ja rahallisesti. Irakin hallinnolla ei myöskään ole milloinkaan todettu olleen merkittäviä yhteyksiä al-Qaidaan. Humanitäärisiä syitä taas ei käytetty sodan perusteina ennen kuin sodan jälkeen kävi ilmi, ettei Irakilla todellakaan ollut joukkotuhoaseita.


title: Irakin sodan vastustus ja kritiikki

text: Presidentti Martti Ahtisaari on todennut: ”Tietäen, että noin miljoona ihmistä on tapettu Irakin hallinnon toimesta, minä en paljon niitä joukkotuhoaseita enää tarvitse.” Lausunto vastasi erittäin läheisesti Yhdysvaltain hallituksen vuoden 2003 elokuussa esittämiä perusteita sodalle.


title: Irakin sodan vastustus ja kritiikki

text: Sota on aiheuttanut paljon polemiikkia ja skandaaleja. Esimerkiksi Ison-Britannian kansalaiset ovat kyseenalaistaneet pääministeri Tony Blairin innokkaan sotaan osallistumisen tarkoitusperät ja syyt.


title: Irakin sodan vastustus ja kritiikki

text: Viihdemaailmassa muun muassa poplaulaja Madonna on ottanut sotaan kantaa albumillaan "American Life" vuonna 2003. Nimikappaleen musiikkivideolla hän heittää kranaatin George W. Bushin syliin. Toinen sotaan kantaa ottanut yhtye on Green Day. Yhtyeen vuonna 2004 ilmestynyt albumi "American Idiot" arvostelee avoimesti Yhdysvaltain hallinnon toimia Irakin sodassa, mutta myös yleisesti. Lukuisat muut artistit ja yhtyeet ovat ikään kuin salaa arvostelleet Irakin sotaa ja Yhdysvaltain toimintaa. Yhdysvaltalaisen metalliyhtye Slipknotin kappaleessa "Gematria" lauletaan ”"America is a killing name. It doesn’t feel or discriminate."” (suomeksi ”Amerikka on tapponimi. Se ei tunne eikä erottele.”) Suurinta kritiikkiä saa presidentti George W. Bush. Myös elokuvaohjaaja Michael Moore vastustaa Irakin sotaa. Aihetta käsittelee sodanvastainen elokuva "Fahrenheit 9/11", josta tuli suuri menestys.


title: Irakin sodan vastustus ja kritiikki

text: Journalisti John Pilger teki Irakin sotaa kritisoivan dokumenttielokuvan "Breaking the Silence: Truth and Lies in the War on Terror". Yhdysvaltain akateemisessa maailmassa tunnetuimmat sodan kritisoijat lienevät kielitieteilijä Noam Chomsky ja historioitsija Howard Zinn.


title: Irakin sodan vastustus ja kritiikki

text: Syyskuussa 2007 Irakin sisäministeriö perui ensimmäisen kerran toimiluvan yhdysvaltalaiselta Blackwater-turvallisuusyhtiöltä, jonka työntekijöiden syytetään ampuneen siviilejä Bagdadissa. Irakin sisäministeriö kertoi asettavansa vastaisuudessa syytteeseen kaikki ulkomaiset urakoitsijat, joiden todetaan käyttäneen liiallista voimaa välikohtauksissa. YK:n päätöslauselma antaa Yhdysvaltain miehitysjoukoille syytesuojan, mutta Irakin sisäministeriön tiedottajan mukaan syytesuoja ei koske yksityisiä turvallisuusyhtiöitä. Irakissa toimii kymmeniä tuhansia yksityisten amerikkalaisten turvallisuusyhtiöiden työntekijöitä, joista monet suorittavat aiemmin sotilaille kuuluneita tehtäviä.


title: Irakin sodan vastustus ja kritiikki

text: Paavi Johannes Paavali II ja hänen seuraajansa paavi Benedictus XVI ovat molemmat tuominneet Irakin sodan. Irakin sodan vastustajiin kuuluvat myös anglikaanien johtaja Canterburyn arkkipiispa Rowan Williams, Moskovan patriarkka Aleksei II, Kirkkojen Maailmanneuvosto ja Amerikan kirkkojen neuvosto.


title: Irakin sodan vastustus ja kritiikki

text: Yhdysvaltojen presidentti George W. Bushin hallinto aloitti toimet Irakin jälleenrakentamiseksi heti sodan päättymisestä ilmoittamisen jälkeen toukokuussa 2003. Irakin valtion öljyn myynnistä Yhdysvaltoihin kertynyt varallisuus palautettiin Irakiin käteisenä käytettäväksi maan jälleenrakennukseen, ja jälleenrakennusurakat jaettiin koalition valitsemille rakennusurakoitsijoille. Valtaosa urakoitsijoista oli yhdysvaltalaisia ja kytköksissä Bushin hallintoon. Vain 2 prosenttia maahan myönnetyistä jälleenrakennusurakoista jaettiin irakilaisyrityksille. Kun öljytuloista maksettava jälleenrakennus hyödyttää kaikkia muita kuin irakilaisia, työttömyys, kiukku ja epävarmuus lietsovat uusia levottomuuksia. Eräiden arvioiden mukaan Irakin valtion tileiltä rahaa olisi hävinnyt yli 20 miljardia dollaria vuosien 2003–2005 aikana.


title: Irakin sodan vastustus ja kritiikki

text: Alun toimien jälkeen jälleenrakennus on ollut heikkoa. Ihmisten yleinen elintaso Irakissa on romahtanut verrattuna sotaa edeltävään aikaan. Julkisia palveluja tai vesi- ja sähköhuoltoa ei ole saatu toimimaan. Lasten aliravitsemus on lisääntynyt ja koulunkäynti vähentynyt vuoden 2005 jälkeen.


title: Irakin sodan vastustus ja kritiikki

text: Yhdysvaltain valtiontalouden tarkastusvirasto jätti syyskuussa 2007 senaatille raportin, jossa todetaan Yhdysvaltojen toteuttaman Irakin jälleenrakentamis- ja vakauttamisohjelman jääneen suurelta osin toteutumatta. Valtaosassa suunnitelman ohjelmakohdissa ei oltu edistytty vuoteen 2007 mennessä.


title: Irakin sodan vastustus ja kritiikki

text: Irakin jälleenrakennuksessa Bushin hallinto suosi mieluummin lyhyitä korkean profiilin hankkeita, kuin pitkävaikutteisia projekteja. Kun Saddamin hallinto lakkautettiin, Irakin eri hallintotasoilta sai 30 000 virkamiestä potkut. Poliittisen puhdistuksen nimissä menetettiin paljon korvaamattomaksi osoittautunutta tietoa ja kokemusta, jotka olisivat olleet korvaamattomia maan jälleenrakennusta organisoidessa. Vaikka valtionyhtiöiden yksityistämistä ei ole vietykään vielä loppuun, moni on kokenut Yhdysvaltain Irakiin sisäänajaman liberaalin talouden sopimattomaksi. Poliittisen ideologian kautta juntattu talouden liberalisointi aiheuttaa maassa myös kulttuurillisia ongelmia.


title: Irakin sodan vastustus ja kritiikki

text: Al-Jazeeran mukaan Irakin jälleenrakennukseen tarkoitetut varat ovat joutuneet amerikkalaisyritysten haltuun, joiden toiminta on raporttien mukaan ollut tuloksetonta, yrityksiä on myös syytetty korruptiosta ja varojen väärinkäytöstä. Irakilaisyritykset ovat saaneet vain 2 % jälleenrakennusurakoista. Al-Jazeeran mukaan Irakin valtion öljyvaroja ja tuloja hallinnoiva väliaikaishallitus on hävittänyt suuria summia Irakin öljytuloista. Erään arvion mukaan yli 20 miljardia dollaria.


Beachfutiksen maailmanmestaruuskilpailut on Kansainvälisen jalkapalloliitto FIFAn järjestämä turnaus, jossa maailman parhaat beachfutismaajoukkueet taistelevat maailmanmestaruudesta. Turnaus on järjestetty vuodesta 1995 lähtien. Vuoteen 2009 asti se järjestettiin vuosittain, ja siitä eteenpäin kahden vuoden välein.


title: Beachfutiksen maailmanmestaruuskilpailut

text: Brasilia on hallinnut kisoja niiden alusta lähtien. Se on voittanut kisat peräti 13 kertaa, ja jäänyt vain kahdesti ilman mitaleja. Turnaus onkin järjestetty juuri 13 kertaa Brasiliassa. Vuoden 2015 turnaus järjestettiin ensimmäistä kertaa Portugalissa.


text: Vuosien 1995 ja 2013 välillä MM-kisat on järjestetty 17 kertaa, ja niihin on osallistunut 41 eri maata. Kuitenkin ainoastaan Brasilia on ollut mukana jokaisessa turnauksessa. Viime vuosina karsintojen vaatimustasoa on nostettu, minkä vuoksi nykyisin yhä harvempi uusi joukkue selvittää tiensä lopputurnaukseen.


title: Fallujan toinen taistelu

text: Fallujan toinen taistelu (operaationimi Phantom Fury ja myöhemmin al-Fair) käytiin Irakin sodan aikana 7. marraskuuta – 23. joulukuuta 2004. Amerikkalaiset olivat toteuttaneet epäonnistuneen operaation järjestyksen palauttamiseksi Fallujaan huhtikuussa 2004, jonka lopulla vastuu alueesta siirrettiin paikallisista muodostetulle Fallujan prikaatille. Prikaati osoittautui kuitenkin pian epäonnistuneeksi ja paikalliset kapinalliset alkoivat varustautua jälleen amerikkalaisia vastaan. Koalition joukot aloittivat kaupungin valtaukseen tähdänneen operaatio Phantom Furyn eli myöhemmin uuden nimen al-Fair saaneen operaation Irakin väliaikaishallituksen pyynnöstä ja kaupunki vallattiin lopulta huomattavan nopeasti. Iskut amerikkalaisia vastaan ja epävakaus jatkuivat kuitenkin Fallujan valtauksen jälkeenkin.


title: Fallujan toinen taistelu

text: Falluja on kaupunki noin 70 kilometrin päässä Irakin pääkaupunki Bagdadista länteen al-Anbarin maakunnassa. Alue on niin sanottua Irakin sunnikolmiota ja paikallisten asukkaiden enemmistö on esimerkiksi Etelä-Irakin šiialaisesta väestöstä poiketen sunnalaisia. Salafisteilla oli suuri vaikutusvalta kaupungissa ja Irakin sodan jälkeen vastarintaliikkeiden, kuten al-Qaidan toiminta al-Anbarin alueella johti epävakauteen. Neljän Blackwater USA:n työntekijän surma johti Fallujan ensimmäiseen taisteluun huhtikuussa 2004, mutta joukkojen hidas eteneminen ja laaja mediahuomio johti päätökseen vetää joukot pois kaupungista ja luovuttaa se paikallisista kapinallisista muodostelulle Fallujan prikaatille. Fallujan prikaati osoittautui pian huomattavaksi epäonnistumiseksi ja amerikkalaisia vastustat kapinalliset alkoivat jälleen värvätä jäseniä ja kerätä ase- ja ammusvarastoja. Irakin väliaikaishallitus muodostettiin kesäkuussa 2004 ja se pyysi koalitiota palauttamaan järjestyksen Fallujassa.


title: Fallujan toinen taistelu

text: Kaupungin valtauksen valmistelut alkoivat tykistön ja ilmavoimien iskuilla kohteisiin eri puolilla kaupunkia 30. lokakuuta, Marraskuun puolella sähkönjakelu kaupungissa katkaistiin ja tulevasta hyökkäyksestä varoitettiin kaupunkiin tiputetuilla lentolehtisillä. Noin 75–90 % kaupungin siviiliväestöstä pakeni ennen taistelun alkamista. Amerikkalaisten Fallujan valtaamiselle antama alkuperäinen operaationimi oli Phantom Fury, mutta Irakin pääministeri Iyad Allawi antoi sille uuden nimen al-Fair eli uusi aamunkoitto.


title: Fallujan toinen taistelu

text: Koalition tiedustelun mukaan Fallujassa oli noin 3 000 kapinallista ja heistä noin viidesosa oli saapunut Irakiin ulkomailta. Koalition maahyökkäykseen otti osaa noin 10 000 amerikkalaista ja 2 000 irakilaista sotilasta, sekä pieni joukko kuninkaallisen merijalkaväen sotilaita. Suunnitelman mukaan koalition joukot etenivät kaupunkiin pohjoisesta. Jalkaväen tarkoitus oli vallata panssariajoneuvojen tukemana taloja yksitellen ja järjestelmällisesti. Taistelu alkoi 7. marraskuuta ja ensimmäinen tavoite oli kaupungin keskussairaalan ja kahden Eufratin ylittävän sillan valtaus. Kohteiden valtauksen jälkeen kapinalliset oli eristetty ja itse päähyökkäys saattoi alkaa seuraavana iltana.


title: Fallujan toinen taistelu

text: M2 Bradley ja M1 Abrams -vaunujen tukemana amerikkalaiset etenivät nopeasti syvälle kaupunkiin. Kapinallisilla ei ollut tehokkaita aseita amerikkalaisten panssariajoneuvoja vastaan ja etenkin M1 Abrams -vaunut kestivät kiivastakin puolustajien tulitusta. Neljän päivän jälkeen kaupungista oli vallattu noin puolet ja kapinalliset oli ajettu Fallujan eteläosiin. Eteläosien hallinnasta käytiin kiivaita katutaisteluja kolme päivää, ja 15. marraskuuta koalition joukot kääntyivät jälleen pohjoiseen puhdistaakseen hyökkäykseltä vielä säästyneet kapinallisryhmät alueelta. Kaupunki oli vallattu 16. marraskuuta mennessä ja operaatio sen valtaamiseksi päättyi virallisesti 23. joulukuuta.


title: Fallujan toinen taistelu

text: Yhdysvallat menetti taistelun aikana 95 sotilasta kaatuneina ja 560 haavoittuneina. Irak menetti 11 sotilasta kaatuneina ja 43 haavoittuneina. Kapinalliset menettivät eri arvioiden mukaan 1 200–2 000 miestä kaatuneina ja 1 000–1 500 otettiin vangiksi. Taistelujen aikana vahingoittui tai tuhoutui kokonaan noin 70 prosentin Fallujan rakennuksista. Muuten armeijan ja merijalkaväen tekemät selonteot pitivät amerikkalaisjoukkojen kaupunkitaistelukykyä huomattavan tehokkaana Fallujan taistelujen aikana. Taistelujen aikana Fallujaa verrattiin esimerkiksi Vietnamin sodan aikana käytyyn Huến taisteluun. Iskut amerikkalaisjoukkoja vastaan jatkuivat kaupungissa myöhemminkin. Esimerkiksi kesäkuussa 2005 saattueeseen tehdyssä autopommi-iskussa kuoli neljä merijalkaväen sotilasta ja 13 haavoittui. Vuoden 2004 jälkeen vastasyntyneiden erilaiset epämuodostumat, syövät ja lapsikuolleisuus Fallujassa lisääntyivät huomattavasti. Monet asiantuntijat ovat pitäneet oireiden syynä Yhdysvaltojen taistelujen aikana käyttämiä kemiallisia aseita, kuten valkoista fosforia.


title: Richard Doverilainen

text: Richard Doverilainen (k. 1184) oli keskiaikainen benediktiinimunkki ja Canterburyn arkkipiispa.


title: Richard Doverilainen

text: Richard syntyi Normandiassa josta hän lähti munkiksi Canterburyyn. Ennen arkkipiispaksi tuloaan hän oli Doverin luostarin priori ja entisen arkkipiispa Theobaldin kappalainen. Becketin kuoleman jälkeen Richard järjesti hänelle hautajaiset. Hänet valittiin 3. kesäkuuta 1173 mutta toinen ehdokas Odo valitti Roomaan, jonne Richard joutui matkustamaan vastaamaan syytöksiin simoniasta. Paavi Aleksanteri III hylkäsi syytteet ja vihki hänet virallisesti virkaan 7. huhtikuuta 1174.


title: Richard Doverilainen

text: Richard kuoli Kentissä 16. helmikuuta 1184.


title: Oulun kauppaseura

text: Oulun Kauppaseura perustettiin vuonna 1771 ja se lakkasi vuonna 1915. Kauppaseura edisti merenkulkua, tervan-, puutavaran-, laivojen valmistusta, sataman ylläpitoa ym. vientitoimintaa. Lisäksi Kauppaseura hallinnoi kauppiaiden eläkekassaa, Oulun tervahovin toimintaa, ruutikauppaa ja Pakkahuonetta. Kauppaseura esitti myös, kauppa- ja laivaporvarioikeuksia, rakennushankkeita, nimityksiä, ym. uudistuksia maistraatin käsiteltäväksi.


title: Oulun kauppaseura

text: Ruotsissa oli aiemmin 1700–luvun alussa annettu eräille kaupungeille ohjesäännöt kauppakomppanian eli kauppaseuran perustamiseksi. Näillä ohjeilla annettiin seikkaperäiset määräykset asianomaisen kaupungin kaupasta ja sen harjoittajista. Näillä kauppaseuroilla oli oikeus käyttää tuomiovaltaa kauppaa koskevissa asioissa. Ohjesäännöt vahvistettiin mm. Göteborgin kauppaseuralle v. 1738, Gävlen v. 1738 ja Yestadin v. 1740. Kauppaseuran jäsenistö koostui lähinnä tukkukauppatoimintaa harjoittavista kauppiaista, jotka halusivat edistää vientitoimintaa. Teurastajat, torikauppiaat, leipurit, jumanpanijat ym. ammatin harjoittajat muodostivat oman ryhmänsä ja heidän elinkeinoistaan oli voimassa erityiset omat säännöt.


title: Oulun kauppaseura

text: Oulun Kauppaseura perustettiin 1771. Vuonna 1774 laadittiin maistraatille ohjesääntö kauppaporvarioikeuksien edellyttämästä oppijaksosta sekä vaadittavasta opinnäytteestä. Oulun saatua tapulikaupunkioikeudet 1765, päättivät porvarit järjestäytyä parantaakseen ulkomaankaupankäyntiä. Uudessa tilanteessa voitiin ryhtyä täydessä laajuudessa suoranaisiin kauppasuhteisiin ulkomaiden kanssa ja Tukholmasta riippumatta ja järjestää tuontia sekä vientiä. Perustajajäseniä Oulussa olivat sen ajan suurimmat kauppamiehet.


title: Oulun kauppaseura

text: Toimintakaudet jakaantuvat puheenjohtajan mukaan. Puheenjohtajia olivat mm.


title: Oulun kauppaseura

text: Oulun kauppaseuran ensimmäinen puheenjohtaja oli Efraim Wacklin. Ensimmäisenä toimintakautena mukana olevista kauppiassuvuista mainittakoon mm; Wacklinin, Engmanin, Nylanderin suvut. Vuonna 1777 päätettiin perustaa Oulun tervahovi. 1778 Perustettiin Merimieshuone. Oulun Kauppaseura toimi perustamisen jälkeen Maistraatin alaisuudessa, mutta jo vuonna 1800 se toimi maistraatin nähden täysin riippumattomana. Kauppaseuran alkutaival ei ollut helppo. Takana oli 1783 päättynyt Yhdysvaltain vapaussota, joka oli tuottanut suuria voittoja kauppiaille. Edessä olevat sodat ajoivat Suomen lamaan. oli Ruotsin ja Venäjän välinen sota kesäkuusta 1788 elokuuhun 1790. Sota ei koskettanut suoranaisesti Oulua, mutta tuona ajanjaksona usea kauppias ajautui konkurssiin ulkomaankaupan lakattua. Suomen sota oli Venäjän ja Ruotsin välinen sota, joka käytiin vuosina 1808–1809 . Tämä asetti Kauppaseurat aivan uuteen tilanteeseen. Aluksi Oulun Kauppaseura suhtautui uuteen miehittäjään hyvin vihamielisesti, mutta myöhemmin uusi valloittaja osoittautui uudeksi mahdollisuudeksi edistää ja uudistaa kaupankäyntiä. Vuonna 1800 perustettiin Kuusiluotoon ruutimakasiini, joka myi aluksi ruutia mm. Oulun kaupungille ja Porvarikaartille.


title: Oulun kauppaseura

text: Toimintaan mukaan tulleista kauppiassuvuista mainittakoon Forsmanin, Franzénin, Höckertin, Niskan, Spolanderin suvut. 1816 päätettiin perustettiin ruoppauskassa ja -toimikunta. Ensimmäisenä johtajina toimivat C. F. Junnelius ja Johan Wickman. Vuonna 1819 keisari Aleksanteri I vieraili Oulussa. Keisarin matkareittinä oli Oulu-Kajaanin tervareittiin ja teollisuuteen tutustuminen. Kauppaseura asetti vierailua varten toimikunnan. Johtajaksi valittiin Erik Junnelius, joka hankki retkeä varten 24 miestä ja 3 purtta. Retkikunnan johtajaksi valittiin kapteeni Johan Junnelius ja varapäälliköksi perämies Christian Svanljung. Samana vuonna kauppaseura esitti ruoppauskassan toiminnan aloittamisesta anomuksen keisari Aleksanteri I:lle, joka vahvisti säännöt ja ruoppaustaksat. Vuonna 1822 kaupunkia kohtasi Oulun suurpalo. Usea kauppias kärsi suuria tuhoja, jotka jäivät korvaamatta vakuutuksien puuttuessa. Tulipalo ei vaurioittanut Toppilan sataman varastoja ja laivastoa.


title: Oulun kauppaseura

text: Vuonna 1828 perustettiin Oulun läänin talousseura ja Oulun linnan raunioiden jäljelle jääneeseen osaan vuonna ruutikellari. 1839 perustettiin Oulun kauppiaiden eläkekassa, joka takasi mm. osakkaina olevien kauppiaiden eläkkeen sekä hukkuneiden jäsenien leskien eläkkeet. Kauppaseura antoi Anders Nylanderille vuonna 1836 tehtäväksi ostaa höyryalus Ouluun ja perustaa sille yhtiö. Alus saatiin vasta vuonna 1839 Ouluun. Höyrylaiva oli nimeltään S/S Uleåborg ja se oli valmistettu Ruotsissa. Sen ensimmäinen kapteeni oli Carl Ramberg, jonka jälkeen kapteenina toimi Johan Junnelius. Koska toiminta osoittautui tappiolliseksi laiva myytiin Turkuun, jossa se sai nimen S/S Union.


title: Oulun kauppaseura

text: Aiemmin Kauppaseuran suunnittelemasta kauppiaiden pankista ei tullut mitään. Sen sijaan vuonna 1845 Ouluun perustettiin Säästöpankki. Siinä olivat enemmistönä Oulun Kauppaseuran jäsenet. Vuoden 1847 luettelossa oli jäljellä ainoastaan kaksi Niskaa, kolme Nylanderia ja yksi Wacklin. Näiden tilalle tuli mm. useita Höckert ja Junneliuksen suvun edustajia.


title: Oulun kauppaseura

text: Tätä ajanjaksoa sanotaan yhdeksi Oulun Kauppaseuran monivaiheisimmista ajanjaksoista. Ouluun perustettiin mm. uusi suolahuone, köydenpunomo. Kesällä 1854 syttyi Krimin sota, josta käytettiin nimitystä Oolannin sota. Englantilais ranskalainen laivasto-osasto teki tuhoja myös Suomen rannikolla. Pohjoiseen irtautunut Englantilaisten laiva osaston 4 höyryfregattia; Leopard, Odin, Valarous ja Vulture, jotka saapuivat Ouluun 1. kesäkuuta. Laivaston komentaja Honway Plumridge määräsi poltettavaksi kaiken materiaalin, mitä voitiin käyttää sotatoimien hyväksi. Englantilaiset polttivat Oulun sataman rakennukset, Toppilan sataman varastot, tervahovin, jolloin tervaa paloi tuhansia tynnyreitä. Englantilaiset polttivat myös 41 laivaa Oulun kauppalaivastosta, joka oli Turun jälkeen maan toiseksi suurin. Palon aikana Petter Henrik Junnelius neuvotteli Toppilassa englantilaisten kanssa, että nämä säästäisivät asuinrakennukset. Neuvottelun tuloksena ja Junneliuksen jatkotoimien avulla palo saatiin rajattua tervahovin alueelle. Tästä Kauppaseura palkitsi Junneliuksen. Krimin sodan jälkeen Suomessa myönnettiin valtionlainoja tuhoutuneen laivaston elvyttämiseksi. Vuonna 1860 Oulun kauppalaivasto kohosikin Suomen suurimmaksi laivastoksi. Kauppaseura antoi Johan Oldenburgille suunniteltavaksi omistamansa Toppilan tilan kaavoituksen 1854, josta se vuokrasi palstoja jäsenilleen. Näin syntyi Ouluun Toppilansalmen huvila-alue. Alueelle perustettiin useita tehtaita kuten mm. Toppilan Mallasjuomatehdas 1862, Toppilan höyrysaha jne. Kyseisellä aikajaksolla perustettiin myös Ouluun Kauppa- ja 1875 Oulun merikoulu. Oulun Kauppaseura teki useita ehdotuksia, silloista, salakuljetuksen ehkäisemisestä, avustuskohteista. Myös höyrylaivayhteydet avattiin Ouluun. Toppilan Kauppaseuran omistaman tilan vuokratontit yhdistettiin Oulun kaupunkiin.


title: Oulun kauppaseura

text: Vuonna 1875 tuli voimaan laki kunnallishallinnosta kaupungeissa. Kauppaseuran hallinnassa ollut Oulun satama siirtyi Oulun kaupungin viranomaisten hallintaan. Vuonna 1880 tuli voimaan myös uusi elinkeinolainsäädäntö, joka poisti vanhan porvarioikeus-käsitteen. Täten myös elinkeinolupien myöntäminen siirtyi valtion hallinnon alaisuuteen kaupunkien viranomaisille. Vuonna 1915 Oulun Kauppiaiden eläkekassa lopetti toimintansa. Suurien muutoksien myötä oli vaikeaa saada puheenjohtajia kauppaseuralle. Useiden kieltäytymisien ja vuoden mittaisten puheenjohtajakausien jälkeen Oulun Kauppaseuran toiminta lakkasi. Oulun Kauppiaiden Eläkekassan karttuneita varoja on jaettu paikalliseen hyväntekeväisyyteen näihin päiviin asti. Viimeisenä toimintakautenaan mainittakoon jäsenten suvuista mm; Hammar, Sandelin, Åström.


title: Oulun kauppaseura

text: Samaa työtä on jatkanut Oulussa Oulun kauppakamari, jonka perustivat Ouluun kauppaseuran entiset jäsenet. Oulun kauppaseuran säätiö on edelleen olemassa ja jakaa kertyneitä varoja yliopisto- sekä kaupallisen alan oppilaitoksen opiskelijoille. Lisäksi säätiö kunnostaa vanhoja Oulun kauppiaiden hautoja, sekä on lahjoittanut Oulun kulttuurikohteisiin varoja.


title: Asenovgrad

text:
Asenovgrad () on kaupunki Etelä-Bulgarian keskiosissa. Kaupungin väkiluku on 50 590 (2011).
Kaupunki on tunnettu pääasiassa useista kirkoistaan.


title: Pikkubassi

text: Pikkubassi "(Micropterus dolomieu)" on pohjoisamerikkalainen ahvenkaloihin kuuluva kala, joka viihtyy kirkkaammassa vedessä kuin isobassi. Pikkubassia on yritetty istuttaa Suomeen, mutta se ei onnistunut pikkubassille liian karujen olojen vuoksi


title: Pikkubassi

text: Pikkubassi on väriltään joskus kellertävä, mutta yleensä se on ruskea. Uros painaa yleensä 1 kg, mutta naaras voi painaa 1,5-3 kg. Pikkubassilla on tummanruskeat pystyviivat.


title: Pikkubassi

text: Pikkubassin luontaisia saalistajia ovat: viuhkaeväisten ("Actinopterygii") luokkaan kuuluvat kalat, kilpikonnat ("Testudines"), sääksi ("Pandion haliaetus") ja kuningaskalastajien alaheimojen (Alcedininae) lajit.


title: Breakdance (elokuva)

text: Breakdance ("Breakin’") on vuonna 1984 ensi-iltansa saanut yhdysvaltalainen elokuva. Sen on ohjannut Joel Silberg ja käsikirjoittanut Charles Parker yhdessä Allen DeBevoisen ja Gerald Scaifen kanssa. Pääosassa esiintyivät Lucinda Dickey ja Adolfo Quinones.


title: Breakdance (elokuva)

text: Nuori jazztanssija Kelly tapaa kaksi breikkitanssijaa, jotka kolmestaan nousevat suosioon katutanssijoina.


title: Breakdance (elokuva)

text: "Video-oppaassa" vuodelta 1994 Bello Romano antaa "Breakdancelle" yhden tähden viidestä, mikä vastaa sanallista arviota ”huono”.


title: ORP Sokół

text: ORP Sokół on ollut kolmen Puolan merivoimissa palvelleen aluksen nimenä.:


title: Jerzy Świrski

text: Jerzy Świrski (5. huhtikuuta 1882 Kalisz, Puola – 12. kesäkuuta 1959 Lontoo, Britannia) oli puolalainen Venäjän laivaston ja Puolan laivaston vara-amiraali ja upseeri.


title: Jerzy Świrski

text: Świrski palveli Mustanmeren laivastossa ensimmäisen maailmansodan päättymiseen saakka. Vuonna 1918 hän liittyi Ukrainan laivastoon ja palveli kontra-amiraalina Ukrainan valtakunnassa.


title: Jerzy Świrski

text: Vuonna 1919 hän liittyi Puolan laivastoon ja oli 1925–1947 Puolan sotilasasiain ministeriön (vuodesta 1939 Puolan pakolaishallitus) Puolan laivaston johtaja. Toisen maailmansodan jälkeen hän jäi Yhdysvaltoihin.


title: Raveena Tandon

text: Raveena Tandon (s. 26. lokakuuta 1974) on intialainen näyttelijä, tuottaja ja entinen malli. Hän on näytellyt enimmäkseen Bollywood-elokuvissa, mutta on esiintynyt myös tamilin-, kannadan- ja telugunkielisissä elokuvissa. Hän voitti National Film Awards -palkinnon parhaasta naispääosasta vuoden 2001 elokuvasta "".


title: Raveena Tandon

text: Tandon adoptoi 11- ja 8-vuotiaat tytöt, Poojan ja Chhayan, vuonna 1995.


title: Raveena Tandon

text: Tandon meni naimisiin Anil Thadanin kanssa 22. helmikuuta 2004. Heillä on kaksi lasta, vuonna 2005 syntynyt tytär Rasha ja vuonna 2007 syntynyt poika Ranbir.


title: ORP Orzeł (1986)

text:
ORP Orzeł on Puolan laivaston Kilo-luokan sukellusvene (Projekti 877E).
Alus otettiin palvelukseen 29. huhtikuuta 1986 Riiassa. Se siirrettiin 13. kesäkuuta Gdyniaan, jossa alus nimettiin 21. kesäkuuta. Alus palvelee Gdyniassa 3. laivueessa.


title: ORP Orzeł (1986)

text: Puola suunnitteli ostavansa neljä Kilo-luokan sukellusvenettä, joiden tuli olla uusia eikä Venäjän laivaston käyttämiä. Puola lähetti miehitön koulutettavaksi Riikaan, jossa uudet ulkomaiset miehistöt koulutettiin ja heille luovutettiin alukset. Vastaanotetulla aluksella nostettiin ensi kerran Puolan lippu 29. huhtikuuta 1986 Riiassa. Toinen Puolalle valmistuneista aluksista myytiin Intiaan, joka otti sen palvelukseensa vuorokautta myöhemmin. Alus saapui 13. kesäkuuta uuteen kotisatamaansa Gdyniaan, jossa se kastettiin 21. kesäkuuta "Orzeliksi" sekä sille vahvistettiin runkonumero 291.


title: Murikit

text: Murikit ("Brachyteles") ovat harvinainen kädellisten suku, joka kuuluu hämähäkkiapinoiden ("Atelidae") heimoon. Siihen kuuluu kaksi lajia Amerikan mantereella. Ne oli aiemmin luokiteltu yhden lajin (muriki, "Brachyteles arachnoides") alalajeiksi ("B. a. arachnoides" ja "B. a. hypoxanthus"), mutta morfologisten tutkimusten perusteella niitä pidetään nyt omina lajeinaan.


title: Reus

text: Reus on kaupunki Tarragonan maakunnassa Espanjassa. Kaupunki on Baix Campin comarcan pääkaupunki ja sijaitsee 12 kilometrin päässä Tarragonasta. Reusin väkiluku oli 103 123 asukasta vuonna 2017. Pinta-ala on 52,82 neliökilometriä. Kaupunki kuuluu Camp de Tarragonan metropolialueeseen.


title: Reus

text: Kaupungista on kotoisin urheiluseura Reus Deportiu, joka on rullaluistinhockeyn moninkertainen Espanjan- ja Euroopan-mestari, ja siitä eriytynyt jalkapalloseura CF Reus Deportiu.


title: John Fusco

text: John Fusco on yhdysvaltalainen elokuvakäsikirjoittaja. Hän on käsikirjoittanut mm. elokuvat "Crossroads – bluesjätkät", "Nuoret sankarit", "Young Guns II", "Ukkossydän", "Hidalgo" ja "Spirit – villi ja vapaa". Fusco on elokuvakäsikirjoittajan lisäksi myös kirjailija ja hän on kirjoittanut romaanin "Paradise Salvage". Fusco syntyi Waterburyssa, Connecticutissa ja voitti jo yliopistoajallaan muutamia kansainvälisiä käsikirjoituskilpailuja.


title: John Fusco

text: John Fusco on perehtynyt itämaisiin taistelulajeihin sekä filosofian että fyysisen harjoittelun kautta. Hänellä on musta vyö Shaolin Kungfussa, ja hän on opiskellut taijia Kiinassa sifu Yi Shenguon oppilaana. Vuonna 2007 hän lähti ratsastusvaellukselle Mongoliaan ja alkoi ideoida tulevaa "Marco Polo" -televisiosarjaa. Fuscon toinen pitkäaikainen kiinnostuksen kohde on Amerikan alkuperäiskansojen kulttuurit. "Ukkossydän"-elokuvan kuvauksissa vuonna 1991 hän tutustui Ted Thin Elkiin, jolla oli merkittävä asema lakotojen yhteisössä. Opiskeluaikanaan New Yorkin Tisch School of the Artsissa Fuscon opettajia olivat käsikirjoittajat Waldo Salt ja Ring Lardner Jr., jotka olivat 1950-luvulla olleet Hollywoodin mustalla listalla.


title: Vuoriapollo

text: Vuoriapollo ("Parnassius phoebus") on ritariperhosiin kuuluva päiväperhoslaji. Sitä ei tavata Suomessa.


title: Vuoriapollo

text: Kookas, pohjaväriltään valkoinen perhonen, jonka siipisuonet erottuvat vain heikosti siipeä vasten. Etusiiven kärkiosa on läpikuultava lähes koko siiven leveydeltä ja sisempänä siiven reunassa on leveä, tumma ja läpikuultava poikkiviiru. Etureunassa on laajat tummat laikut, joista uloimpiin liittyy usein myös punaista väriä. Takasiivissä on kaksi selvää punaista silmätäplää, joissa on musta reunus. Etusiiven tyvi ja takasiiven takareuna ovat tyvestä saakka yksivärisen tumman mustanruskeat. Siipiväli 47–58 mm.


title: Vuoriapollo

text:
Melko samannäköiseen isoapolloon verrattuna vuoriapollon takasiipien silmätäplät ovat lähes kokonaan punaiset ja tuntosarvet ovat mustat vaalein poikkiviiruin. Lisäksi Siperiassa ja Kiinassa esiintyy samannäköinen mutta yleissävyltään tummempi laji "Parnassius bremeri".
Vuoriapollon levinneisyys poikkeaa muista arktoalpiinisista lajeista, sillä sitä tavataan Euroopassa vuoristoalueilla kuten Alpeilla ja Uralilla, mutta se puuttuu arktiselta alueelta. Levinneisyysalue jatkuu Aasian puolella Altaille ja Itä-Siperiaan sekä Beringinsalmen yli Pohjois-Amerikkaan. Perhonen lentää kesä-heinäkuussa, mutta Alpeilla lämpimillä paikoilla jopa syyskuun alkuun.


title: Vuoriapollo

text: Vuoristoniittyjen ja tundran laji, jonka levinneisyys on jääkauden jäänteitä. Esiintymisalueensa eteläosissa vuoriapolloa tavataan vain vuoristoissa, 1200–3000 metrin korkeudessa merenpinnasta, joille populaatiot ovat jääneet loukkuun viimeisen jääkauden päätyttyä ja ilmaston lämmettyä. Arktisilla alueilla se elää myös alangoilla. Alpeilla levinneisyys painottuu puurajan yläpuolelle. Laji elää avoimessa maastossa etenkin jokien penkereillä ja kivikkoisilla rinteillä.


title: Vuoriapollo

text: Naaras munii maahan tai kasvillisuuteen alueelle, jolla kasvaa toukan ravintokasveja. Kuoriutuneet toukat hankkiutuvat itse ravintokasvelle. Laji talvehtii munana tai joskus pienenä toukkana.


title: Vuoriapollo

text: Toukan ravintokasveja ovat ruusujuuri ("Rhodiola rosea") ja kultarikko ("Saxifraga aizoides"), mutta myös muut rikot ("Saxifraga"), maksaruohot ("Sedum") sekä mehitähdet ("Sempervivum").


title: Kirjodelfiinit

text: Kirjodelfiinit ("Cephalorhynchus") on tieteellisen luokittelun delfiinisuku. Ne ovat pieniä tai keskikokoisia, mustavalkoisia delfiinejä.


title: Kirjodelfiinit

text: Lajeja on neljä:


title: Vera Sokolova

text: Vera Aleksandrova Sokolova (, s. 8. kesäkuuta 1987) on venäläinen kävelijä.


title: Vera Sokolova

text: Sokolova sijoittui Kingstonin alle 20-vuotiaiden MM-kilpailuissa 2002 yhdeksänneksi 10 000 metrin kävelyssä. Hän voitti alle 18-vuotiaiden maailmanmestaruuden 5 000 metrin kävelyssä Sherbrookessa 2003. Seuraavana vuonna hän voitti 10 kilometrin kävelyn alle 20-vuotiaiden maailmancupin ja sai pronssia 10 000 metrin kävelyssä saman ikäluokan MM-kilpailuissa Grossetossa. Hän voitti 10 000 metrin kävelyn alle 20-vuotiaiden Euroopan-mestaruuden Kaunasissa 2005 nuorten maailmanennätysajalla 43.11,34. Samana vuonna hän voitti myös 10 kilometrin kävelyn alle 20-vuotiaiden Euroopan cupin. Vuonna 2006 hän voitti alle 20-vuotiaiden maailmancupin 10 kilometrin kävelyssä ja sijoittui saman ikäluokan MM-kilpailuissa Pekingissä neljänneksi 10 000 metrin kävelyssä.


title: Vera Sokolova

text: Sokolova voitti 2009 Venäjän-mestaruuden 20 kilometrin kävelyssä ja sijoittui Berliinin MM-kilpailuissa 14:nneksi. Hän oli 2010 neljäs Chihuahuan maailmancupissa ja sai pronssia Barcelonan EM-kilpailuissa ajalla 1.29.32. Hän teki 5 000 metrin kävelyn sisäratojen maailmanennätyksen 20.10,3 Saranskissa joulukuussa 2010. Hän voitti helmikuussa 2011 Venäjän talvimestaruuden 20 kilometrin kävelyssä Sotšissa maailmanennätysajalla 1.25.08. Hän kukisti toiseksi tulleen Anisja Kirdjapkinan yhdellä sekunnilla. Entinen maailmanennätys oli Olimpiada Ivanovan Helsingin MM-kilpailuissa 2005 kävelemä 1.25.41. Saman vuoden toukokuussa Sokolova voitti 20 kilometrin kävelyn Euroopan cupin. Daegun MM-kilpailuissa hän sijoittui 11:nneksi.


title: Vera Sokolova

text: Sokolova jäi kesäkuussa 2015 kiinni epon käytöstä ja sai neljän vuoden kilpailukiellon.


title: Myllysilta (Nurmijärvi)

text: Myllysilta on puurakenteinen entinen museosilta Nurmijärvellä, Palojoen Metsäkylässä. Se ylittää Vantaanjoen Myllykosken kohdalla, Siippoontien eteläpuolella. Myllysilta on valmistunut 1966, se oli nuorin Liikenneviraston museosilloista. Silta on neliaukkonen tukiansassilta, jonka jännemitta on kahdessa keskimmäisessä aukossa 6 m ja reuna-aukoissa 7,5 m. Sillan kokonaispituus on 50,8 m ja hyötyleveys 5,7 m. Sillan on suunnitellut diplomi-insinööri Eino Kokkonen. Myllysilta on 1960-luvun sillaksi epätyypillinen, tukiansassilta oli 1800-luvulla yleisesti käytetty siltatyyppi. Tukiansassilloilla pitkien jännevälien ylittäminen onnistui käyttämällä moninkertaisia tukiansaita ja nurjahdustuentaa lisäämällä.


title: Myllysilta (Nurmijärvi)

text:
Myllysiltaa pidetään onnistuneena lajinsa edustajana, joka sopii jyrkkärantaiseen Myllykoskeen. Silta otettiin museosillaksi vuonna 1982. Perusteena valinnalle kerrottiin, että silta on sekä suunnittelultaan että toteutukseltaan hyvää tasoa. Siinä on yhdistetty nykyaikainen insinööritieto perinteiseen kirvesmiestaitoon. Silta sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin teemakohteessa
"museosillat".


title: Myllysilta (Nurmijärvi)

text: Myllykoski on historiallinen myllynpaikka. Kosken rannalla on vanhojen rakennusten ja patojen raunioita. Nykyään Myllykoski on nurmijärveläisten retkeilyaluetta ja se on suosittu perhokalastuspaikka. Myllykosken uusin silta, Siippoontien maantiesilta, on valmistunut vuonna 1991.


title: Myllysilta (Nurmijärvi)

text: Myllysillan ei enää vuonna 2012 katsottu olevan museosiltaluetteloon sovelias valmistumissajalleen epätyypillisen rakenteen takia.


title: Anisja Kirdjapkina

text: Anisja Bjasyrovna Kirdjapkina o.s. Kornikova (, s. 23. lokakuuta 1989) on venäläinen kävelijä.


title: Anisja Kirdjapkina

text: Kirdjapkina voitti 2007 alle 20-vuotiaiden Euroopan cupin 10 kilometrin kävelyssä ja saman ikäluokan Euroopan-mestaruuden 10 000 metrin kävelyssä Hengelossa. Hän teki 20 kilometrin kävelyn nuorten maailmanennätyksen 1.25.30 Adlerissa helmikuussa 2008. Hän sijoittui seuraavana vuonna toiseksi Metzin Euroopan cupissa ja neljänneksi Berliinin MM-kilpailuissa. Vuonna 2010 hän voitti Venäjän-mestaruuden sekä talvella että kesällä, oli kuudes Chihuahuan maailmancupissa ja sai hopeaa Barcelonan EM-kilpailuissa ajalla 1.28.55.


title: Anisja Kirdjapkina

text: Kirdjapkina sijoittui helmikuussa 2011 toiseksi Venäjän talvimestaruuskilpailujen 20 kilometrin kävelyssä maailman kaikkien aikojen toiseksi parhaalla ajalla 1.25.09. Hän hävisi kilpailun voittaneelle ja maailmanennätyksen tehneelle Vera Sokolovalle yhden sekunnin. Saman vuoden toukokuussa Kirdjapkina oli toinen Euroopan cupissa. Daegun MM-kilpailuissa hän sai pronssia ajalla 1.30.13.


title: Anisja Kirdjapkina

text: Kirdjapkina sijoittui 2012 kuudenneksi Saranskin maailmancupissa ja voitti Venäjän-mestaruuden. Lontoon olympialaisissa hän oli viides. Seuraavana vuonna hän oli toinen Venäjän talvimestaruuskilpailuissa, voitti Euroopan cupin sekä kultaa Kazanin universiadeissa. Moskovan MM-kilpailuissa hän sai hopeaa ajalla 1.27.11.


title: Suomenmaalainen rajavartiosto

text: Suomenmaalainen rajavartiosto perustettiin helmikuussa 1915 tehostamaan Suomen suuriruhtinaskunnan rajavartiontia Dragsfjärdistä Muonionniskaan saakka. Sen komentajaksi määrättiin kenraalimajuri Aleksandr Resin ja hänen apulaisekseen kenraalimajuri Fjodor Ignatjev. Rajavartioston tarkoituksena oli parantaa rajavartioinnin tasoa Saksan maihinnousu-uhan vuoksi.


title: Kultainen medaljonki

text: Kultainen medaljonki () on vuonna 2003 ensi-iltansa saanut hongkongilais-yhdysvaltalainen toimintakomedia. Elokuvan on ohjannut Gordon Chan. Käsikirjoituksesta vastasivat Bennett Davlin, Alfred Cheung, Gordon Chan, Paul Wheeler ja Bey Logan. Pääosassa esiintyivät Jackie Chan, Lee Evans ja Claire Forlani.


title: Kultainen medaljonki

text: Hongkongilainen poliisi Eddie saa supervoimia medaljongin kautta, kun hän uhraa henkensä pelastaakseen pienen pojan. Eddien apuna ovat Interpolin agentit Nicole ja Watson, jotka yrittävät saada kiinni Snakeheadin, roiston, joka on myös medaljongin perässä saadakseen erityisvoimat itselleen.


Hovinsaaren sellutehtaan konttorirakennus on Kotkassa Hovinsaaren kaupunginosassa sijaitseva Valter Thomén suunnittelema rakennus, joka valmistui vuonna 1906. Rakennus kuuluu valtakunnallisesti merkittäviin rakennettuihin kulttuuriympäristöihin.


title: Hovinsaaren sellutehtaan konttorirakennus

text: Hovinsaaren entisen sellutehtaan perusti norjalaissyntyinen insinööri Ole Nerdrum. Tehtaan yhteyteen sen pohjoispuolelle rakennettu konttorirakennus toimi myös tehtaanjohtajan asuntona. Jugend-tyylinen rakennus on muurattu osittain tiilestä ja osittain sahausjätteenä syntyneistä puunutikoista. Talon alakerta on säilynyt kaakeliuuneineen alkuperäistä vastaavassa asussa.


title: William Cavendish (Devonshiren 5. herttua)

text: William Cavendish (1748–1811) oli Devonshiren 5. herttua, brittiläinen aatelismies ja whig-poliitikko. Hän oli pääministeri William Cavendishin vanhin poika.


text: Cavendish oli naimisissa kaksi kertaa, hänen ensimmäinen vaimonsa oli Georgiana Cavendish, tunnettu kaunotar, uhkapeluri ja politiikan taustavaikuttaja. Heille syntyi yksi poika, William ja kaksi tytärtä. Herttua sai kaksi lasta myös vaimonsa parhaan ystävättären Elizabeth Fosterin kanssa. Georgianan kuoltua Cavendish meni naimisiin Elizabethin kanssa.


text: Cavendish rahoitti whig-puolueen vaalityötä voimakkaasti, ja tämän ja perheensä perinteen takia häntä pidettiin puolueen tosiasiallisena johtajana, ja hän vaikutti Charles James Foxin valintaan. Hänelle tarjottiin ministerin paikkoja joista hän kieltäytyi kolme kertaa. Tuon ajan tärkeimmät poliitikot tapasivat toisiaan Cavendishin järjestämissä kutsuissa, ja myö hänen vaimonsa osallistui aktiivisesti poliittiseen toimintaan.


title: Jouko Marttila

text: Jouko Marttila on viestintäalan yrittäjä, tietokirjailija ja talouskolumnisti. Hän työskentelee perustajaosakkaana, hallituksen puheenjohtajana ja viestinnän valmentajana Kaiku Helsinki Oy:ssä. Marttila on toiminut talouskolumnistina Yle Radio 1:n Ykkösaamussa, Arvopaperi-lehdessä ja Sijoitustalous.fi -sivustolla. Hän pitää Talouden tulkki -nimistä talousaiheista blogia.


title: Jouko Marttila

text: Marttila on koulutukseltaan valtiotieteen tohtori (Helsingin yliopisto 2016). Lisäksi hän on opiskellut taloustiedettä Teksasin yliopistossa Austinissa. Marttila on kokenut taloustoimittaja. Hän on työskennellyt toimittajana BBC:n ulkomaanpalvelun suomenkielisessä toimituksessa Lontoossa 1986–1989, Ylen TV-uutisissa 1989-1993, A-studiossa ja A-plus-talousohjelmassa 1993-1996, tuottajana Urheiluruudussa 1997-1998 sekä toimittajana ja perustajaosakkaana Arvopaperi-lehdessä 1998-2003.


title: Jouko Marttila

text: Toimittajan tehtävistä Marttila siirtyi markkinavalvojaksi Rahoitustarkastukseen (Finanssivalvonta) ja asiantuntijaksi sekä viestintäpäälliköksi Euroopan pankkivalvojien komiteaan (CEBS, nyk. EBA) Lontooseen (2003-2006). Vuosina 2006-2009 Marttila toimi Suomen Pankin viestintäpäällikkönä.


title: Jouko Marttila

text: Jouko Marttila on kirjoittanut seuraavia tietokirjoja:


title: Tukiansassilta

text: Tukiansassilta, myös ponsiansassilta on ansassiltatyyppi. Tukiansas on sidepalkki, joka on vahvistettu palkin alapuolisilla vinotuilla. Tukiansassiltoja on ollut niin kauan kuin siltarakenteista on säilynyt ylipäänsä mitään kirjallista tietoa. Tyyppi oli yleisin Suomessa 1800-luvulla rakennettu puusiltatyyppi. Kun tarvittiin pitempiä jännevälejä, tukiansaat voitiin tehdä moninkertaisina. Tukiansassiltoja ovat muun muassa Suomen vanhin liikenteellä oleva puusilta, vuonna 1837 valmistunut museosiltana oleva Etelänkylän isosilta ja vuonna 1966 valmistunut Nurmijärven Myllysilta, joka oli vielä 2010-luvun alussa Suomen nuorin museosilta. Se on sittemmin poistettu museosiltaluettelosta.


title: Makohai

text: Makohai ("Isurus paucus") on melko suurikokoinen hai. Se voi kasvaa yli 2,5 metriä pitkäksi ja yli 70 kg painoiseksi. Suurin tunnettu makohai oli yli 4 metriä pitkä. Makohaiurokset ovat pienempiä kuin naaraat. Makohain ei ole tiedetty hyökänneen koskaan ihmisen kimppuun, vaikka suuri koko tekeekin siitä vaarallisen.


title: Makohai

text: Makohai on levinnyt laajalle, mutta sitä tavataan harvoin. Niitä jää jokus sivusaaliiksi kalastajien pyydyksiin. Saalismääriä ei tiedetä, koska lajia saatetaan sekoittaa makrillihaihin, ja koska kalastajat ottavat haista talteen vain evät ja heittävät ruumiin takaisin mereen.


title: Camazotz

text: Camazotz oli mayojen mytologiassa lepakkojumala. Quichén kielessä Camazotz tarkoittaa "kuoleman lepakkoa". Mesoamerikassa Camazotziin liittyivät yö, kuolema ja uhraus.


title: Camazotz

text: Camazotzilla oli valtavat korvat jolla se kuuli vähäisimmänkin äänen, sen kuonon muodot ovat tulleet lehtikuonolepakoilta. Sillä on myös leveät nahkasiivet, vahvat kädet ja lihaksikkaat jalat.


title: Camazotz

text: Se oli manalan synkimpiin kammioihin kuuluvan Lepakkotalon herra, tästä talosta ei ollut poispääsyä. Camatzozista kerrotaan että se muuttui kiveksi, mutta jatkoi kummitteluaan Maya-kansan painajaisissa ja taruissa.


title: Magneettimäki

text: Magneettimäen tie on museotie Inarissa, viitisen kilometriä Saariselän matkailukeskuksesta pohjoiseen. Tieosuus otettiin museotieksi vuonna 1992 ja se sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin Jäämerentien historiallisena kohteena yhdessä Saarenputaan sillan kanssa. Museotie on valtatie 4:n vanha linjaus Urupään pohjoisrinteellä. Jäämerentien osuus Rovaniemeltä Ivaloon valmistui vuonna 1913 ja loppuosa Liinahamariin 1930-luvulla. Vuodesta 1938 Jäämerentiestä tuli osa valtatie 4:ää.


title: Magneettimäki

text: Nelostielle valmistui uusi linjaus 1970-luvun lopulla (tien opaskyltin mukaan 1976) ja Magnettimäki jäi pois yleisestä käytöstä. Museotien puolivälissä on opastetaulu, pysäköintipaikka ja muistomerkki.


title: Magneettimäki

text: Magneettimäki on jyrkkä mäki museotiellä, mäen kaltevuudeksi on arvioitu keskimäärin noin viisi, enimmillään noin kahdeksan prosenttia. Mäki sai nimensä 1930- ja 1940-lukujen kuorma-autoilijoilta, joiden autot hyytyivät jyrkkään nousuun. Autoilijat selittivät ongelman johtuvan magneetista, joka imi hevosvoimat autojen moottoreista. Arkisempi syy oli sen ajan kuorma-autojen moottorien vaatimattomat tehot ja se, että puuttomassa maisemassa tien todellinen jyrkkyys ei kiintopisteiden puuttuessa käy selville. Tie on kapea ja siinä on useita tiukkoja mutkia. Magneettimäen tiellä kunnioitetaan 1940-luvun kuorma-autoilijoiden ponnisteluja Liinahamarin reitillä.


title: Irakin sodan tappiot ja siviiliuhrit

text: Irakin sodan tappiot ja siviiliuhrit ovat eri sotivien osapuolten tuottamia kuolemia ja vammautumisia Irakin sodassa.


title: Irakin sodan tappiot ja siviiliuhrit

text: Siviiliuhreista rekisteriä pitävä Iraq Body Count Project ilmoitti miehityksen seurauksineen vaatineen alkuvuoteen 2008 mennessä 82 349-89 867 siviiliuhria. Iraq Body Count Project ei laske sotilaskuolemia, ja sodassa kuolleiden irakilaissotilaiden määrästä on olemassa vain arvioita. Sodan ja sen seurausten kokonaiskuolleisuudesta tehty tieteellinen arvio julkaistiin The Lancet -lehdessä 2004, jonka mukaan Irakissa oli siihen mennessä kuollut noin 100 000 henkeä. Irakin hallitus ilmoitti joulukuussa 2006, että yli 12 000 irakilaispoliisia oli kuollut Saddamin kukistumisen jälkeen.


title: Irakin sodan tappiot ja siviiliuhrit

text: Vuoden 2008 pääsiäiseen mennessä yhdysvaltalaisia sotilaita oli kuollut yli 4 000 ja kymmeniä tuhansia oli haavoittunut. Koska ”varsinaiset sotatoimet” olivat lähinnä ilmaiskuja tärkeisiin kohteisiin, tuona aikana kuolleiden koalition sotilaiden määrä oli varsin vähäinen. Suurin osa näistäkin menehtyi lähinnä erilaisissa onnettomuuksissa: helikopteri-, auto-, aseenkäsittely yms. Suurin osa koalition kuolinuhreista on tullut kapinallisten sissi-iskuissa sen jälkeen kun vanha hallinto oli kukistettu.


title: Irakin sodan tappiot ja siviiliuhrit

text: Toimittajia on tapettu Irakissa sodan aikana 2003–2007 yhteensä 200. (vrt. toisessa maailmansodassa 68 ja Vietnamin sodassa 66).


title: Irakin sodan tappiot ja siviiliuhrit

text: 31. elokuuta 2005 jopa tuhat ihmistä kuoli Bagdadissa syntyneessä paniikissa kun šiiapyhiinvaeltajien keskuudessa levisi huhu tulossa olevasta itsemurhaiskusta.


title: Irakin sodan tappiot ja siviiliuhrit

text: Raskasmetalliominaisuuksiensa takia köyhdytetty uraani on myrkyllistä, kuten kaikki metallit sisäänhengitettyinä. Yleinen väärinkäsitys STUK:in mukaan on, että köyhdytetty uraani säteilisi vaarallisesti. Suomen Säteilyturvakeskuksen mukaan köyhdytetty uraani ei säteile enempää kuin suomalainen porakaivovesi, ja köyhdytettyä uraania käytetään mm. sairaaloissa säteilysuojana.


title: Irakin sodan tappiot ja siviiliuhrit

text: Yhdysvallat on käyttänyt Irakissa vuonna 2003 alkaneessa sodassa köyhdytettyä uraania sisältäviä ammuksia. Yksistään Basran kaupungin asuinalueille uraania on levinnyt yli 300 000 kg. Ammusten myrkyllinen uraanipöly on saastuttanut maaperää ja vesivaroja. Alueella on sittemmin todettu 5-kertainen määrä syöpäsairauksia sotaa edeltävään aikaan verrattuna. Vastasyntyneillä on saastuneella alueella paljon epämuodostumia ja kasvaimia. Yhdysvaltain omien sotilaiden säteilymyrkytyksiin on alettu hiljalleen heräämään ja perätty Bushin hallituksen vastuuta. Muun muassa Euroopan Neuvosto on ottanut kantaa köyhdytettyä uraania sisältävien sotatarvikkeiden käytön kieltämiseksi.


title: Panevėžysin rautatieasema

text: Panevėžysin rautatieasema () on Liettuan neljänneksi suurimman kaupungin Panevėžysin rautatieasema Liettuan rautateiden (Lietuvos Geležinkeliai) melko hiljaisella poikittaisradalla maan pohjoisosissa.


title: Panevėžysin rautatieasema

text: Rautatie kaupunkiin saapui 1873 Venäjän keisarikunnan rakentaessa Radviliškis– Panevėžys– Rokiškis– Latvian Daugavpils -rataosuuden Liettuan pohjoisosiin; Panevėžysin merkitys kauttakulkuliikenteen paikkakuntana kasvoi. Vuonna 1899 rakennettiin myös ensimmäinen kapearaiteinen rata kaupungista.


title: Panevėžysin rautatieasema

text: Baltian maiden itsenäistymisen seurauksena Panevėžysin kautta kulkenut raideliikenne hiljentyi merkittävästi 1990-luvun alussa, sillä vielä Neuvostoliiton aikana jatkunut liikenne Venäjältä Daugavpilsin kautta Liettuan pohjoista poikittaisrataa pitkin esimerkiksi Klaipėdaan paljolti tyrehtyi.


title: Panevėžysin rautatieasema

text: Kapearaiteisella Panevėžysista itäkaakkoon johtavalla Panevėžys – Anykščiai – Rubikiai -radalla liikennöidään yhä kesäisin ja syksyisin 2011, ainakin radan Anykščiai – Rubikiai -osuudella.


title: Werner Karsten

text: Oskar Werner Karsten (11. maaliskuuta 1870 Viipuri – 24. kesäkuuta 1930 Turku) oli suomalainen prokuristi, opettaja ja ruotsin kielellä kirjoittanut kirjailija.


title: Werner Karsten

text: Karstenin vanhemmat olivat alikapteeni, tilanomistaja Theodor Karsten ja Sofia Wilhelmina Winter. Hän pääsi ylioppilaaksi Viipurin lyseosta 1890 ja opiskeli sitten Helsingin yliopistossa.


title: Werner Karsten

text: Karsten toimi konttoripäällikkönä eri helsinkiläisyrityksissä ja vuosina 1912–1930 hän oli P. C. Rettig & Co:n prokuristina Turussa. Karsten opetti myös kauppaoppilaitoksissa ja kansanopistoissa sekä vuosina 1919–1928 Åbo Akademissa.


title: Werner Karsten

text: Karsten oli naimisissa vuodesta 1898 Fanny Irene Lundellin kanssa.


title: Topi Orpana

text: Topi (Tobias) Orpana (22. maaliskuuta 1886 Käkisalmi – 24. joulukuuta 1930 Käkisalmi) oli suomalainen runoilija joka käytti nimimerkkiä "Juhani Suur-Juhola".


title: Topi Orpana

text: Orpanan vanhemmat olivat maanviljelijä Matti Orpana ja Helena Komonen. Hän pääsi ylioppilaaksi Sortavalan reaalilyseosta 1905 ja opiskeli Helsingin yliopistossa valmistuen filosofian kandidaatiksi 1910.


title: Topi Orpana

text: Nimimerkillä "Juhani Suur-Juhola":


title: Väinö Nordström

text: Väinö Veikko Nordström (3. kesäkuuta 1864 Loviisa – 31. lokakuuta 1937 Helsinki) oli suomalainen antiikin tutkija ja kirjailija.


title: Väinö Nordström

text: Nordströmin vanhemmat olivat kirkkoherra Gustaf Oskar Theodor Nordström ja Paulina Sofia Nordström. Hän pääsi ylioppilaaksi Mikkelin lyseosta 1884 ja valmistui filosofian kandidaatiksi 1887 ja lisensiaatiksi 1891. Nordström teki opintomatkoja Erlangeniin 1888, Berliiniin 1889, Wieniin, Müncheniin ja Italiaan 1893–1894 sekä Leipzigiin 1904–1905.


title: Väinö Nordström

text: Nordström toimi Helsingin yliopiston kreikkalaisen ja roomalaisen muinaistieteen dosenttina 1894–1929.


title: Väinö Nordström

text: Väinö Nordström oli naimisissa kaksi kertaa:


title: U. J. Vuorjoki

text: Uuno Johannes (Hannes) Vuorjoki, sukunimi vuoteen 1906 "Wegelius" (15. huhtikuuta 1877 Helsinki – 15. kesäkuuta 1944 Helsinki) oli suomalainen opettaja ja venäjänkielisen kirjallisuuden suomentaja.


title: U. J. Vuorjoki

text: Vuorjoen vanhemmat olivat seminaarin lehtori Wilhelm Wegelius ja Hanna Stenbäck. Hän pääsi ylioppilaaksi Jyväskylän lyseosta 1897 ja opiskeli sitten Helsingin yliopistossa valmistuen filosofian kandidaatiksi 1904.


title: U. J. Vuorjoki

text: Vuorjoki toimi oppikoulun opettajana Helsingissä 1904–1919 ja vuodesta 1924 hän oli leimaverokonttorin kontrollöörinä.


title: U. J. Vuorjoki

text: Vuorjoki oli naimisissa vuodesta 1907 Ellen (Helena) Maria Leanderin kanssa.


title: Sen pituinen se

text: Sen pituinen se ("Ils se marièrent et eurent beaucoup d'enfants") on vuonna 2004 kuvattu draamakomedia. Elokuvan pääosissa nähdään muun muassa Charlotte Gainsbourg, Yvan Attal, Alain Chabat, Alain Cohen ja Emmanuelle Seigner. Johnny Depp tekee elokuvassa pitkän cameoroolin. Elokuvan on ohjannut ja käsikirjoittanut Yvan Attal.


title: Sen pituinen se

text: Suomen televisiossa elokuvaa on esitetty nimellä "Sen pituinen se".


title: Triathlon kesäolympialaisissa 2012

text: Lontoon 2012 kesäolympialaisissa triathlonin kilpailut käytiin 4. elokuuta (naiset) ja 7. elokuuta (miehet). Kilpailupaikkana toimi Hyde Park lähimaastoineen. Kilpailijoita oli 110, joista miehiä 55 ja naisia 55.


title: Anna Kärki

text: Anna-Liisa (Anna) Kärki (1863 Pyhäjoki – 1934 Helsinki) oli suomalainen näytelmäkirjailija ja pakinoitsija. Hän käytti myös nimimerkkiä "Anna-Liisa".


title: A. Salmela

text: Aleksanteri (Aleksander) Salmela, sukunimi aik. "Lindholm" (25. heinäkuuta 1862 Kangasala – 12. tammikuuta 1936 Tampere) oli suomalainen oppikoulun opettaja ja runoilija.


title: A. Salmela

text: Salmelan vanhemmat olivat räätäli Johan Lindholm ja Johanna Heikintytär. Hän pääsi ylioppilaaksi Hämeenlinnan lyseosta 1888 ja opiskeli Helsingin yliopistossa valmistuen filosofian kandidaatiksi 1895.


title: A. Salmela

text: Salmela toimi Uudenkaupungin yhteislyseon suomen kielen ja historian opettajana sekä koulun johtajana 1900–1910 ja sen jälkeen Joensuun lyseon historian, maantiedon ja suomen kielen nuorempana lehtorina 1910–1927.


title: Caterine Ibargüen

text: Caterine Ibargüen Mena (s. 12. helmikuuta 1984 Apartadó, Antioquia) on kolumbialainen yleisurheilija, jonka päälaji on kolmiloikka.


title: Caterine Ibargüen

text: Ibargüén aloitti uransa korkeushyppääjänä. Hän on voittanut korkeushypyssä Etelä-Amerikan mestaruuden vuosina 2005, 2006, 2007 ja 2009. Alle 18-vuotiaiden MM-kisoissa 1999 hän karsiutui loppukilpailusta. Korkeushypyssä hän kilpaili myös Ateenan olympialaisissa 2004, Helsingin MM-kisoissa 2005, Berliinin MM-kisoissa 2009 sekä Moskovan sisäratojen MM-kisoissa 2006, joissa joka kerralla karsiutui loppukilpailusta. Alle 20-vuotiaiden MM-kilpailuissa 2002 hän kilpaili kolmiloikassa karsiutuen loppukilpailusta.


title: Caterine Ibargüen

text: Vuonna 2010 Ibargüen keskittyi kolmiloikkaan ja ylitti tuona vuonna ensimmäisen kerran 14 metriä. Kesällä 2011 hän paransi kolmiloikan Etelä-Amerikan ennätystä neljästi. Kolmiloikassa hän on voittanut Etelä-Amerikan mestaruuden vuosina 2009 ja 2011. Daegun MM-kilpailuissa 2011 hän sijoittui kolmanneksi tuloksella 14,84 m. Saman vuoden Pan-Amerikan kisoissa hän voitti kolmiloikan tuloksella 14,92 m ja sijoittui pituushypyssä kolmanneksi tuloksella 663 cm. Lontoon olympialaisissa 2012 hän sijoittui toiseksi tuloksella 14,80 m. Moskovan MM-kilpailuissa 2013 hän voitti maailmanmestaruuden tuloksella 14,85 m.


title: Caterine Ibargüen

text: 18. heinäkuuta 2014 Ibargüen paransi Etelä-Amerikan ennätyksen lukemiin 15,31 m. Vuonna 2015 hän voitti kultaa Pan-Amerikan kisoissa myötätuulituloksella 15,08 m ja Pekingin MM-kilpailuissa tuloksella 14,90 m. Riossa 2016 Ibargüen voitti olympiakultaa tuloksella 15,17 m. Lontoon MM-kilpailuissa 2017 hän sai hopeaa tuloksella 14,89.


title: Thomas Smith

text: Thomas Smith (k. 1767) oli englantilainen taidemaalari. Hän syntyi Derbyssä ja asui siellä suuren osan elämästään. Taiteilijana hän oli itseoppinut, mutta hänen englantilaisia maisemia kuvaavat maalauksensa saivat suurta suosiota jo Smithin elinaikana. Hän ikuisti töihinsä tunnettuja kauniita maisemia Derbyshirestä, Yorkshirestä ja lähialueilta. Monien töiden pohjalta tehtiin kuparipiirroksia joita vedostettiin ja myytiin Smithin itsensä tai Boydellin kustantamon julkaisemina. Vuonna 1769 hän julkaisi neljän maiseman sarjan Roomasta, työt perustuivat James Basiren tekemiin luonnoksiin. Smithin töitä on Derbyn kaupunginmuseon kokoelmissa.


title: Thomas Smith

text: Smithin pojasta John Raphael Smithistä tuli kuuluisa taiteilija ja kuparipiirrosten tekijä, myös toinen poika Thomas Correggio maalasi miniatyyrejä.


title: DR1

text: DR1 on Tanskan yleisradioyhtiö DR:n 2. lokakuuta 1951 perustettu televisiokanava. Se näkyy Tanskassa kanavapaikalla 1. DR1:llä on sisarkanava, DR2. Kanavan kulmakiveksi on muodostunut kahdesti illassa kello 18:30 ja 21 lähetettävä uutisohjelma "TV Avisen", jota katsoo joka ilta arviolta noin miljoona tanskalaista.


title: Eldon Squaren ostoskeskus

text: Eldon Squaren ostoskeskus on ostoskeskus Newcastle upon Tynessä, Englannissa.


title: Eldon Squaren ostoskeskus

text: Vanha Eldon Squaren aukio rakennettiin 1825–1831, ja sen suunnittelivat arkkitehdit Thomas Oliver ja John Dobson. Se oli alkujaan yksityinen puutarha, mutta se avattiin yleisölle 1915. Aukio kuitenkin jäi 1970-luvulla rakennetun ostoskeskuksen alle. Ostoskeskuksessa on nykyään yli 150 liikettä ja ravintiloita. Ostoskeskuksen pääomistaja on Capital Shopping Centres. Newcastlen kaupunki omistaa ostoskeskuksesta 40%.


title: Redutti Kotka

text: Redutti Kotka on Kotkassa Kotkansaaren länsilaidalla sijaitseva Ruotsinsalmen merilinnoitukseen aikoinaan kuulunut pieni linnoitusrakenne 1790-luvulta. Redutti on entisöity ja sinne perustettiin vuonna 2001 yrttipuutarha. Yrttipuutarhassa on noin sata erilaista yrtti- ja maustekasvia. Puutarhan yleissuunnittelun on tehnyt Kotkan puistotoimi ja kasvisuunnitelman Anneli Miekk-oja.


title: Mike Tomlin

text: Mike Tomlin (s. 15. maaliskuuta 1972 Newport News, Virginia) on yhdysvaltalainen amerikkalaisen jalkapallon valmentaja. Hän aloitti valmentajanuransa NFL:ssä vuonna 2001 Tampa Bay Buccaneersin organisaatiossa Tony Dungyn alaisuudessa. Vuonna 2006 josta hän siirtyi Minnesota Vikingsin puolustuksen koordinaattoriksi ja vuotta myöhemmin Pittsburgh Steelers palkkasi hänet päävalmentajakseen.


title: Mike Tomlin

text: Tomlin on johtanut Steelersin Super Bowliin kahdesti. Vuonna 2008 joukkue voitti loppuottelussa Arizona Cardinalsin ja vuonna 2010 tuli tappio Green Bay Packersille. Tomlin on nuorin Super Bowlin voittanut valmentaja.


title: Bill Cowher

text: William Laird "Bill" Cowher (s. 8. toukokuuta 1957 Pittsburgh, Pennsylvania) on yhdysvaltalainen amerikkalaisen jalkapallon valmentaja. Hän toimi Pittsburgh Steelersin päävalmentajana NFL:ssä 15 kauden ajan vuosina 1992-2006. Steelers pelasi Cowherin johdolla Super Bowlissa kahdesti. Kaudella 1995 Dallas Cowboys osoittautui paremmaksi, mutta kaudella 2005 joukkue voitti mestaruuden kaatamalla Seattle Seahawksin. Erottuaan Steelersin päävalmentajan tehtävästä kauden 2006 jälkeen Cowher on toiminut TV-kommentaattorina CBS kanavalla.


title: Raheem Morris

text: Raheem Morris (s. 3. syyskuuta 1976 Irvington, New Jersey) on yhdysvaltalainen amerikkalaisen jalkapallon valmentaja, joka toimi NFL:n Tampa Bay Buccaneersin päävalmentajaksi vuosina 2009–2011.


title: Hilavirhe

text: Hilavirhe eli kidevirhe on kiteisessä aineessa esiintyvä poikkeama säännöllisestä kiderakenteesta.


title: Hilavirhe

text: Kiteisissä aineissa atomit tai molekyylit sijaitsevat säännöllisessä järjestyksessä vakinaisella etäisyydellä toisistaan, minkä määrittävät hilavakiot. Useimmissa kiteisissä aineissa säännöllinen järjestys ei kuitenkaan ole täydellinen, vaan siitä esiintyy poikkeamia, joita sanotaan kidevirheiksi.


title: Hilavirhe

text:
Pistemäiset virheet ovat kidevirheitä, jotka esiintyvät vain yhdessä hilapisteessä tai sen lähiympäristössä, josta ne eivät ulotu kauemmaksi mihinkään suuntaan. Ei voida tarkoin määritellä, kuinka suurelle alueelle se enintään voi ulottua, jotta kyseessä olisi pistemäinen virhe, mutta yleensä se käsittää vain muutamaa atomia vastaavan alueen. Laajemmat poikkeamat katsotaan dislokaatioiksi. Historiallisista syistä monia pistemäisiä virheitä, varsinkin ionikiteissä, sanotaan "keskuksiksi"; esimerkiksi tyhjää paikka monissa ioniyhdisteissä sanotaan luminesenssikeskuksiksi, värikeskuksiksi tai F-keskuksiksi. Tällaiset dislokaatiot tekevät mahdolliseksi ionien kulkeutumisen kiteen läpi, mikä voi saada aikaan sähkökemiallisia reaktioita. Näitä osoittamaan käytetään Krögerin-Vinkin notaatiota.
Viivamaisia virheitä eli lineaarisia virheitä voidaan kuvata mittakenttäteorialla.


title: Hilavirhe

text: Särmädislokaatio esiintyy, jos atomien muodostama hilataso päättyy keskellä kidettä. Silloin sen läheisyydessä olevat hilatasot vääntyvät epätasaisiksi, kuitenkin siten, että riittävän kaukana dislokaatiosta kiderakenne on jälleen säännöllinen. Ilmiötä voidaan verrata paperipinoon: jos pinon väliin työnnetään pienempi paperi, muut pinossa olevat paperit tulevat epätasaisiksi vain lähellä tämän pienemmän paperin reunaa.


title: Hilavirhe

text: Ruuvidislokaatio on vaikeampi havainnollistaa, mutta oleellisesti sen muodostaa rakenne, jossa hilatasot vääntyvät siten, että atomit muodostavat ruuviviivaa muistuttavan uran.


title: Hilavirhe

text: Dislokaation suuruutta ja suuntaa mitataan Burgersin vektoreilla "b". Särmädislokaation tapauksessa tämä vektori on kohtisuorassa dislokaatiolinjaa vastaan, ruuvidislokaation tapauksessa sen suuntainen. Metalleissa "b" on hilavektorien suuntainen ja atomien välisen etäisyyden mittainen.


title: Hilavirhe

text: Dislokaatiot voivat siirtyä, jos sen viereisten hilatasojen atomien väliset sidokset katkeavat ja tilalle syntyy uusia sidoksia. Metallien taottavuus aiheutuu dislokaatioista ja siitä, että ne voivat metallikiteeseen kohdistuvan jännityksen vaikutuksesta siirtyä kiteessä paikasta toiseen ja vuorovaikuttaa toistensa kanssa.


title: Hilavirhe

text:
Dislokaatiot voidaan havaita esimerkiksi transmissioelektronimikroskopian, kenttäionimikroskopian ja atomiluotaimenn avulla.
Kiteessä saattaa esiintyä alueita, joissa ei ole lainkaan atomeja. Sellaiset voidaan käsittää vakanssien kasautumiksi.


title: Hilavirhe

text: Epäpuhtausatomit voivat kasautua kiteessä tietyille atomeille muodostaen alueita, jotka ovat eri ainetta. Tällaisia sanotaan presipitaateiksi tai erkaumiksi.


title: Hilavirhe

text: Topologisen homotopiateorian avulla voidaan kidevirheet luokitella. Luokitusta voidaan soveltaa, paitsi kiinteisiin aineisiin, myös nestekiteisiin ja supranesteisiin.


title: Toivo Raita

text: Toivo Raita, sukunimi vuoteen 1922 "Espoo" (13. maaliskuuta 1893 Sippola – 4. elokuuta 1933 Sippola) oli suomalainen kirjailija.


title: Toivo Raita

text: Kansakoulun käynyt Raita työskenteli sepän apulaisena ja sähköasentajana.


title: Perctarit

text: Perctarit (638 tai 642–688), joka tunnettiin myös nimillä Pertharit tai Berthari, oli yhdessä veljensä Godepertin kanssa langobardien kuningas vuosina 661–662. He olivat edeltäjänsä Aripertin poikia.


title: Perctarit

text: Perctaritin hallintokaupunki oli Milano ja Godepertin Pavia. Veljekset kuuluivat eri uskontokuntiin: Perctarit oli katolinen ja Godepert areiolainen. He alkoivatkin sotia keskenään, ja Godepert kutsui apuun Beneventon herttua Grimoaldin. Grimoald kuitenkin petti Godepertin ja murhautti hänet nousten itse valtaan.


title: Perctarit

text: Godepertin murhan jälkeen Perctarit pakeni avaarien luo. Hän palasi joksikin aikaa, mutta pakeni uudestaan, tällä kertaa frankkien valtakuntaan. Grimoaldin kuoltua Perctarit palasi valtaistuimelle uudestaan vuonna 671.


title: Perctarit

text: Palatessaan hän syrjäytti Grimoaldin pojan Garibaldin ja hallitsi vuoteen 688 asti. Toisen valtakautensa aikana Perctarit vakiinnutti katolisen uskon aseman, joskaan hän ei tunnustanut paavin johtavaa asemaa. Perctarit teki myös rauhan Bysantin kanssa. Vuonna 678 hän nosti Cunincpertin kanssahallitsijakseen. Perctarit kuoli salamurhan uhrina vuonna 688.


title: Jon Gruden

text: Jon David Gruden (s. 17. elokuuta 1963 Sandusky, Ohio) on yhdysvaltalainen amerikkalaisen jalkapallon valmentaja, joka toimii NFL:n Oakland Raidersin päävalmentajana. Hän valmensi NFL:ssä Oakland Raidersia vuosina 1998–2001 sekä Tampa Bay Buccaneersia vuosina 2002–2008. Saatuaan potkut Buccaneersista Gruden toimi kommentaattorina ESPN-kanavalla yhdeksän vuotta. Tammikuussa 2018 Raiders palkkasi Grudenin toisen kerran päävalmentajakseen ennätysmäisella 10 vuoden 100 miljoonan dollarin sopimuksella.


title: Jon Gruden

text: Gruden johdatti Buccaneersin Super Bowlin voittoon kaudella 2002.


title: Jack Del Rio

text: Jack Del Rio (s. 4. huhtikuuta 1963 Castro Valley, Kalifornia) on yhdysvaltalainen amerikkalaisen jalkapallon valmentaja. Del Rio pelasi NFL:ssä 11 kautta tukimiehenä edustaen viittä eri seuraa. Hän aloitti valmentamisen vuonna 1997 ja vuonna 2003 hän seurasi Tom Coughlinia Jacksonville Jaguarsin päävalmentajana. Hän toimi Jaguarsin valmentajana vuoteen 2011 saakka.


title: Jack Del Rio

text: Vuosina 2012–2014 Del Rio toimi Denver Broncosin puolustuksen koordinaattorina. Kaudella 2013 Del Rio toimi myös päävalmentaja John Foxin sijaisena, kun Fox joutui sydänleikkaukseen. Del Rion alaisuudessa Broncosin puolustus oli liigan eliittiä ja joukkue pelasi myös Super Bowlissa.


title: Jack Del Rio

text: Tammikuussa 2015 Del RIo siirtyi Oakland Raidersin päävalmentajaksi. Del Rion toisella kaudella Raiders voitti 12 ottelua ja pääsi pudotuspeleihin. Myös nuori pelinrakentaja Derek Carr nousi liigan parhaiden pelinrakentajien joukkoon. Kauden jälkeen Del Rio allekirjoitti 4 vuoden jatkosopimuksen. Kausi 2017 Raiders kuitenkin taantui ja joukkue voitti vain 6 peliä. Seura päätti kauden jälkeen neuvotella päävalmentajan paikkasta ESPN-kommentaattori ja Super Bowl-voittaja Jon Grudenin kanssa. Del Rio sai potkut.


title: Deep Tracts of Hell

text: Deep Tracts of Hell on norjalaisen black metal -yhtye Aura Noirin vuonna 1998 julkaistu albumi.


title: Poritidae

text: Poritidae on kivikorallien heimo, jonka nimi liittyy koralliitin huokoiseen rakenteeseen. Ne ovat levinneet laajalle, ja niitä tavataan yleensä riuttojen suojanpuoleisilla rinteillä ja laguuneissa. "Porites"-lajit muodostavat pääosan Papua-Uuden-Guinean riutoista.


title: Poritidae

text: Useimmat "Porites"- ja "Goniopora"-lajit ovat yksineuvoisia, eli kukin yhdyskunta tuottaa vain yhdentyyppisiä sukusoluja.


title: Poritidae

text: Heimon koralleja kasvatetaan myös riutta-akvaarioissa, joissa niitä kutsutaan joskus kukkaruukkukoralleiksi ulkonäkönsä takia. Niitä pidettiin ennen vaikeina hoidettavina, mutta vankeudessa kasvaneet yksilöt ovat osoittautuneet helppohoitoisemmiksi.


title: Nokia E6-00

text: Nokia E6-00 (lyhyemmin pelkkä E6) on matkapuhelinvalmistaja Nokian huhtikuussa 2011 julkaistu QWERTY-näppäimistöllä sekä kosketusnäytöllä varustettu yrityskäyttöön suunnattu älypuhelin. E6 tuli myyntiin kesäkuussa 2011. Käyttöjärjestelmänä siinä on Symbian Anna sekä puhelimen kehykset ovat ruostumatonta terästä. E6:n hinta oli noin 340 euroa ilman veroja sekä sitä sai mustana, valkoisena ja hopeana.


title: Nokia E6-00

text: Nokia E6:sta on mahdollisuus käyttää tietokoneen modeemina sekä WLAN-tukiasemana.


title: Nokia E6-00

text: Nokia E6:ssa on 1500mAh BP-4L-akku (Li-Ion). Videon toistoa (H.264, 720p, maks. 30 kuvaa sekunnissa) on maks. 9 tuntia ja videokuvausta (H.264, 720p, maks. 25 kuvaa sekunnissa) maks. 4 tuntia 40 minuuttia.


title: Nokia E6-00

text: Nokia E6 tukee seuraavia sähköpostin liitetiedostoja: doc, xls, pdf, zip ja ppt. HTML-sähköpostit ovat myös tuettu sekä sähköpostin saa aloitusnäyttöön widgetiksi. E6:ssa on Microsoft Communicator Mobile-tuki sekä Mail for Exchange-sovellus.Nokia E6:ssa on integroitu GPS- ja A-GPS-paikannus, WLAN-paikannus sekä kompassi. Navigointiin siinä on Ovi Kartat. Kartat voi ladata joko WLANin kautta suoraan puhelimeen tai tietokoneen kautta Ovi Suite-sovelluksen avulla.


title: Nokia E6-00

text: Muita E6:ssa olevia sovelluksia ovat kalenteri, kontaktit, Ovi Kauppa, Office-tiedostojen muokkaussovellus, valokuvien ja videoiden muokkaussovellukset, tehtäväluettelo, muistio, ääninauhuri, laskin ja kello.Yhteystiedot, kalenterin ja muistion saa synkronoitua Microsoft Outlookin kanssa.


title: Nokia E6-00

text:
E6:ssa on valoisuustunnistin, kiihtyvyystunnistin sekä läheisyystunnistin.
E6:ssa on QWERTY-näppäimistön lisäksi soittonäppäin, lopetusnäppäin, aloitusnäyttönäppäin, kalenterinäppäon, virtanäppäin, sähköpostinäppäin, lukitusnäppäin, äänenvoimakkuuden säätönäppäimet sekä mykistysnäppäin.


title: Dendrophylliidae

text: Dendrophylliidae on kivikorallien heimo, joka on saanut tieteellisen nimensä kreikan sanoista dendron, puu ja phyllon, lehti. Joidenkin lajien kasvutapa onkin puumainen, mutta ei kaikkien.


title: Dendrophylliidae

text: Heimon lajeja tunnetaan fossiileista varhaisliitukaudelta alkaen, ja nykyisin ne ovat levinneet maailman kaikille merille Pohjanmereltä Etelämerelle asti, pinnasta 2500 metrin syvyyteen. Lajeja tunnetaan kaikkiaan 166. Useimmilla heimon lajeilla ei ole symbioottisia zooksantellileviä, jotka tuottaisivat ravintoa yhteyttämällä, joten ne voivat elää myös pimeässä: syvällä meressä tai luolissa.


title: Kristofasismi

text: Kristofasismi on kristillisen teologian käsite, jonka lanseerasi vapautuksen teologiaa edustava Dorothee Sölle kirjassaan "Phantasie und Gehorsam. Überlegungen zu einer künftigen christlichen Ethik" vuonna 1968. Söllelle kristofasismi tarkoittaa autoritaarista teologiaa, joka on arroganttia, totalitaarista, asenteeltaan imperialistista ja sen tyypillinen edustaja oli luterilainen kirkko Natsi-Saksassa. Söllen termi oli hyvin marginaalisessa käytössä, kunnes se nousi laajempaan käyttöön vuonna 2006–2008 vastineena David Horowitzin termille ”islamofasismi”.


title: Sørfjorden (Hardanger)

text: Sørfjorden on Hardangervuonoon liittyvä sivuvuono Hordalandin läänissä, Norjassa.


title: Sørfjorden (Hardanger)

text: Vuono sijoittuu kahden kunnan, Oddan ja Ullensvangin, alueille. Vuonon pohjoispuoli haarautuu länteen päin Hardangervuonon pääreitille, mistä vesi on yhteydessä Norjanmereen. Toinen pohjoispään vuonohaara jatkuu Eidfjordenina kohti koillista ja itää. Vuonon länsipuolella sijaitsee suurehko lakijäätikkö Folgefonn. Vuonon varrella on useita yli 1 500 metriä korkeita vuorenhuippuja.


title: Sørfjorden (Hardanger)

text: Vuonon varrella sijaitsee väestökeskittymiä, kuten Odda, Tyssedal, Lofthus ja Kinsarvik.


title: Sørfjorden (Hardanger)

text: Vuonon varrella sijaitsee autoteitä molemmin puolin rantoja. Itärantaa pitkin kulkee päätie Fv13, joka jatkuu Oddasta kohti etelää ja pohjoisessa lauttayhteyden ylitettyään kohti Vossia ja Eurooppatietä E16. Vuonon länsirannalla kulkee Fv550-tie, joka yhdistää useita pieniä länsirannan asutuksia jatkuen vuonon pohjoispäästä jonkin matkaa pitkin Hardangervuonon etelärantaa. Sørfjordenin länsipuolelta, hieman Oddaa pohjoisempaa, risteää Fv551-tie, joka on tunneliyhteydessä Folgefonn-jäätikön ali länteen, Gjerdeen ja edelleen pidemmälle Hardangervuonon etelärannikolle.


title: Orange Sky Golden Harvest

text: Orange Sky Golden Harvest (, aiemmin "Golden Harvest") on hongkongilainen elokuvayhtiö. Yhtiön toimintaan kuuluvat elokuvien tuottaminen ja levittäminen sekä elokuvateatterit. Golden Harvest oli ensimmäinen kiinalainen elokuvayhtiö, jonka onnistui lyödä itsensä länsimarkkinoille, erityisesti Bruce Leen ja Jackie Chanin tähdittämien elokuvien avulla.


title: Flabellidae

text:
Flabellidae on kivikorallien heimo, josta tunnetaan kaikkiaan 103 lajia, jotka jaetaan 11 sukuun.
Heimon lajeja tunnetaan fossiileista varhaisliitukaudelta alkaen, ja nykyisin ne ovat levinneet maailman kaikille merille Pohjanmereltä Etelämerelle asti, pinnasta 3200 metrin syvyyteen, jopa vesistä joiden lämpötila on pakkasen puolella Etelänapamanteren lähellä. Tämän heimon lajeilla ei ole symbioottisia zooksantellileviä, jotka tuottaisivat ravintoa yhteyttämällä. Ne eivät muodotsta riuttoja tai muitakaan yhdiskuntia, vaan elävät erillisinä polyyppeinä joista jokainen kasvattaa yksilöllisen kalkkikivijalustan. Jotkut lajit lisääntyvät suvuttomasti, ja silloin poikaset putkahtelevat emoyksilön reunoille.


title: Guynia annulata

text: Guynia annulata on kivikorallilaji, sukunsa sekä heimonsa Guyniidae ainoa laji. Sillä ei ole symbioottisia zooksantellileviä, jotka tuottaisivat ravintoa yhteyttämällä, ja se pärjää pimeässä 28-1300 metrin syvyydessä ja melko kylmässä vedessä. Nämä korallit eivät muodosta riuttoja tai muitakaan yhdyskuntia, vaan elävät erillisinä polyyppeinä joista jokainen kasvattaa yksilöllisen putkimaisen kalkkikivijalustan. Aikuiset yksilöt ovat tyypillisesti halkaisijaltaan millimetrin luokkaa, suurimmat jopa kymmenen millimetriä.


title: Kenton (Newcastle)

text: Kenton on Newcastle upon Tynen alue kaupungin luoteisosassa. Sitä rajoittavat Town Moor ja Gosforth, ja sieltä on läheiset liikenneyhteydet Newcastlen lentoasemalle. Kentonissa oli vuoden 2001 väestönlaskussa 10 587 asukasta.


title: Kultaankosket

text: Kultaankosket on Kymijoen alajuoksulla sijaitseva vuolteinen vapaasti virtaava koskialue, joka sijaitsee Kotkan ja Kouvolan kaupunkien rajalla. Kosket on suojeltu koskiensuojelulailla ja ne kuuluvat Kymijoen Natura 2000 -alueeseen (FI0401001).


title: Kultaankosket

text: Kultaankoskien koskialueen pituus on noin 600 metriä, leveys 350 metriä ja koskien pudotuskorkeus 1,5 metriä. Kultaankosket kuuluvat koskiluokituksen luokkaan I, ja ovat helposti kuljettavissa veneellä tai kanootilla.


title: Town Moor

text: Town Moor eli kaupunginnummi on laaja viheralue Newcastle upon Tynen keskustan pohjoisreunalla. Alueen pinta-ala on noin 400 ha. Se on ollut yhteisenä laidunalueena 1100-luvulta asti.


title: Discovery Museum

text: Discovery Museum on museo Newcastle upon Tynessä. Sen kokoelmat liittyvät tieteen ja teknologian historiaan, erityisesti merenkulun historiaan ,yhteiskuntaan ja sotilashistoriaan.


title: Saratovin sotilasinstituutti

text: Saratovin sotilasinstituutti () on Venäjän sisäasianministeriön (MVD) turvallisuusjoukkojen upseereita kouluttava oppilaitos Saratovin kaupungissa Venäjällä. Sieltä valmistuvat luutnantit sijoittuvat ensi kädessä viideksi vuodeksi federaation sisäisten joukkojen yksiköihin. Koulurakennus on neuvostoajalta. Koulu on perustettu 2.toukokuuta.1932. Koulutus kestää vähintään 5 vuotta. Koulusta on valmistunut noin 36000 oppilasta.


title: Saratovin sotilasinstituutti

text: Saratovin sotilasinstituutin johtajana toimii kenraalimajuri Sergei Muhoed.


title: Saratovin sotilasinstituutti

text: Museon perustamisen keksi silloinen johtaja kenraalimajuri Juri Nesterov vuonna 1974. Vuonna 1975 museoon alettiin keräämään armeijan esineitä. Vuonna 1984 museoon oli saatu tarpeeksi esineitä, että se saatiin avattua yleisölle. Nykyään museossa on yli 7000 esinettä. Museossa järjestetään säännöllisesti veteraanien vierailuja ja esitelmiä yleisölle.


title: Saratovin sotilasinstituutti

text: Museossa on neljä eri osaa, joissa esineet ovat ajankohdan mukaisesti:


title: Sørfjorden

text: Sørfjorden tarkoittaa seuraavia:


title: Pyhän Marian katedraali (Newcastle)

text: Pyhän Marian katedraali on kirkkorakennus Newcastle upon Tynessä, Englannissa. Vuonna 1844 valmistunut Augustus Puginin suunnittelema rakennus edustaa uusgotiikaa.


title: Pyhän Marian katedraali (Newcastle)

text: Heinäkuussa 1838 Newcastlen katolisten tapaamisessa päätettiin uuden kirkon rakentamisesta. Vuoteen 1842 mennessä kansalaiset keräsivät 6 500 puntaa (nykyrahassa noin miljoona puntaa) kirkon rakentamiseksi. Katolilainen Augustus Pugin valittiin kirkon arkkitehdiksi, ja hän sai suunnitelmansa valmiiksi pian vuoden 1842 Newcastlen-vierailunsa jälkeen. Rakentamista valvonut komitea tarkkaili, että kirkon rakennustyöt eivät ylittäisi budjettia. Vaikka komitea vaatikin Puginin suunnitelmiin useita muutoksia taloudellisten syiden takia, niin lopulta ulkoasu oli pitkälti sellainen kuin Pugin halusi sen olevan, vain kirkontornia ei rakennettu. Rakennustöitä johti Puginin ystävä George Myers. Kirkko avattiin 21. elokuuta 1844, ja sen seurakunnan ensimmäiseksi papiksi valittiin aiemmin samana vuonna piispaksi nimetty William Riddell.


title: Pyhän Marian katedraali (Newcastle)

text: Kirkosta tuli katedraali, kun se valittiin 29. syyskuuta 1850 perustetun Hexhamin hiippakunnan pääkirkoksi. Hiippakunnan nimeksi tuli 11 vuotta myöhemmin Hexhamin ja Newcastlen hiippakunta. Vuonna 1870 kuolleen Elizabeth Dunnin testamenttirahojen ansiosta kirkkoon pystyttiin rakennuttamaan lopulta torni. Vuonna 1894 kirkon 150-vuotisjuhlavuonna aloitettiin laajat kunnostustyöt, ja vuonna 1901 sinne rakennettiin kastekappeli. Toisessa maailmansodassa katedraalin eteläpuolen ikkunat vaurioituivat räjähdyksessä.


title: Pyhän Marian katedraali (Newcastle)

text: 1980-luvulla alkoivat uudet kunnostustyöt, joiden aikana vaihdettiin muun muassa pahoin kärsinyt katto. 1980-luvun kunnostustyöt maksoivat 10 kertaa niin paljon kuin kirkon rakennustyöt. Vuonna 1998 kirkolle ehdotettiin jälleen uutta neljä vuotta kestävää kunnostusta, ja tuona aikana kirkkoon asenettiin muun muassa keskuslämmitysjärjestelmä. Sisätilojen kunnostus saatiin valmiiksi joulukuussa 2002, mutta uuden valaistuksen asentaminen kesti helmikuulle 2003. Kesäkuussa 2004 kirkkon toisessa maailmansodassa vaurioituneiden ikkunoiden tilalle laitettuun uudet ikkunat, jotka omistettiin sodassa kuolleelle, jälkikäteen Viktorian ristillä palkitulle Adam Wakenshaw’lle.